Makerere University etandise amatikkira age 72 – President Museven emikolo egyetabyeko mu nkola ya Zoom – CBS FM\nMakerere University etandise amatikkira age 72 – President Museven emikolo egyetabyeko mu nkola ya Zoom\nAmatikkira ga Makerere University agómulundi ogwe 72 gatandise , ng’abayizi abasoba mu 4000 bebatikkiddwa ku lunaku olusoose.\nAbatikkiddwa leero bava ku bbanguliro ly’abasawo erya College of Health Sciences (CHS), abakuguse mu butonde bwensi College of Natural Sciences (CoNAS), nabakuguse mu mateeka okuva ku School of Law (SoL).\nMu matikkira gano abafunye degree eyokusatu basoba mu 100 ate abafunye first class bali 283, ng’omuwendo guno gukendeddeko okuva ku 312 abaafuna first class omwaka ogwayita.\nAbayizi omugatte abatikkiddwa nabo bakendeddeko okuva ku bayizi 12,550 okudda ku bayizi 12,474, ngábakulu bagamba nti kivuddeku muggalo gwa Covid 19, era abawala basinzeeko n’ebitundu 52%, abalenzi 48%.\nAmatikkira gano kukomekkerezebwa ku lw’okutaano luno nga 27 May.\nPresident Yoweri Kaguta Tibuhaburwa Museveni emikolo gyámatikkira agyetabyeko mu nkola ya zoom, ngásinziira mu maka góbwapresident, wamu ne mukyala we era minister w’ebyenjigiriza Janet Kataaha Museveni.\nPresident Yoweri Kaguta Museveni awanjagidde abakugu mu Makerere University okwongera obuyiiya okusobola okunogera eddagala ebizibu ebitawanya Uganda.\nMuseveni asuubizza nti government yakwongera amaanyi mukuyamba bannascience nti kubanga bebazimbirwako enkulakulana y’ensi.\nSsenkulu owa Makerere University Prof. Ezra Suruma ku mukolo guno kwasinzidde n’ategeeza nti kyabuvunanyizibwa okuzimba ebitongole ebigumidde,okusobola okutuusa enkulakulana eyanamaddala ku bantu bonna.\nVice Chancellor Prof Barnabus Nawangwe, asinzidde mu matikkira gano, nasaba government eteeke obuwumbi bwa shs 2 mu nteekateeka y’okusasula abakozi emisaala, naddala banna science abatandise okudduka mu University eno olwensasulwa embi.\nProf. Nawangwe mu ngeri yeemu, agambye nti ssetendekero akyasoomozebwa olw’ekibba ttaka lya University mu bitundu ebyenjawulo, nga baagala minister w’eby’enjigiriza okuyingira mu nteekateeka eno, nga bweyayingidde mu nsonga z’ettaka ly’e Katanga.


Bukedde Online - Abakungu ba poliisi bakyusiddwa\nOmusuubuzi atutte ekiwandiiko mu kakiiko...\nOgwa Dr. Stella Nyanzi okulebula Museveni...\nNganizi ku kkono ne Acega ku ddyo\nOMUDUUMIZI wa poliisi mu ggwanga, Martin Okoth Ochola akoze enkyukakyuka mu baserikale bw’abaggye mu ofi isi n’ebitundu gye babadde bakolera n’abasindika okukola awalala.\nEnkyukakyuka zino we bazikoledde nga Pulezidenti Museveni yaakasindika abamagye mu poliisi okukulira ebitongole eby’enjawulo omuli ekivunaanyizibwa ku nzirukanya y’emirimu (Human Resource Administration) ekikulirwa Col. Jese Kamunanwire, Brig Godfrey Golooba nga y’akulira ekitongole ekivunaanyizibwa ku kutendeka abaserikale, Col. Chris Sserunjogi Ddamulira y’akulira ekikessi ate Brig. Jack Bakasumba nga y’akulira abaserikale bonna.\nMu nkyukakyuka ezikoleddwa abaserikale abamu bakyusiddwa okuva mu bitongole mwe babadde bakolera ne batwalibwa mu birala ng’abamu baggyiddwa mu kitongole ekikessi. Wiiki ewedde poliisi ebadde etuula mu nkiiko n’amagye ne babaako ensonga ze boogerako nga n’enkiiko ezimu zeetabwamu omuduumizi w’amagye, Gen. David Muhoozi.\nMu nkyukakyuka zino ACP Richard Ecega yaggyiddwa mu kitundu kya Kigezi (Kabale ) n’atwalibwa okuduumira poliisi y’e Rwizi (Mbarara), SSP Caroline Akoth yatwaliddwa okuduumira poliisi mu kitundu kya Savannah ( Luweero). SSP Wesley Nganizi yatwaliddwa okuduumira poliisi mu kitundu kya Elgon (Mbale) okuva mu kitundu kya Kampala North nga kigambibwa nti ekitundu kino kibaddemu emisango mingi.\nAbadde mu kitundu kya Elgon ACP Fulgencio Betingyeza y’amuddidde mu bigere mu Kampala North, SSP Muzafaru Zirabamuzaale yasindikiddwa ku kitebe kya poliisi mu Kampala n’emiriraano okukulira ebikwekweto, SSP Eddie Sserunjogi yasindikiddwa okuduumira poliisi mu kitundu kya Kigezi.\nSP Godfrey Achiria yatwaliddwa okumyuka aduumira poliisi mu Kampala South, SP Boniface Kinyera yatwaliddwa okuduumira poliisi y’e Manafa. ASP Loy Ziramuke abadde akulira poliisi y’ebidduka ku CPS yatwaliddwa okukulira ofi isi yeemu e Ntebe, ASP Elly Kaigwa abadde e Kajjansi atwaliddwa okukulira poliisi y’ebidduka ku CPS, ASP Stella Cheptumba yatwaliddwa okukulira poliisi y’ebidduka e Kisubi, SP Alice Kuka abadde akolera ku poliisi ya Paliyamenti yatwaliddwa okukolera mu ofi isi y’ebikwekweeto mu Kampala n’emiriraano.\nD/ASP Jane Sanyu yaggyiddwa e Isingiro n’atwalibwa e Kalungu okukulira okunoonyereza ku misango, D/ASP Fred Isabirye yaggyiddwa e Butambala n’atwalibwa okukulira okunoonyereza ku misango ku poliisi y’e Kiruhura nga D/ASP Alexander Nuwagaba abadde yasindikiddwa ku kitebe kya poliisi e Naguru.\nOkoth Ochola bwe yali aggulawo okutendekebwa kw’abakulira okunoonyereza ku misango yagamba nti Nuwagaba talina kukwetabamu kuba alina emisango egimuvunaanibwa.\nD/ASP Alfred Ndungutse abadde akulira ebyekikessi ku poliisi ya CPS yatwaliddwa okukulira ofi isi yeemu e Mbarara , D/ASP Ibrahim Lwebuga yaggyiddwa e Mbalala n’atwalibwa okukulira ofi isi y’ekikessi ku poliisi ya Jinja Road, ASP Coleb Asiimwe yasindikiddwa okukulira poliisi y’e Mbalala – Mukono\nD/ASP Jane Sanyu\nOchola aggyeewo ebitongole Kayihura bye yassaawo: Ayongedde okukyusa boofisa


Engeri Abakadde Gye Bayambamu Abalala Okutuukiriza Ebisaanyizo | Ogw’Okusoma\nBISOME MU Albanian American Sign Language Amharic Argentinean Sign Language Armenian Aymara Azerbaijani Azerbaijani (Cyrillic) Batak (Toba) Bengali Bicol Bislama Brazilian Sign Language Bulgarian Catalan Cebuano Chichewa Chinese (Simplified) Chinese (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Colombian Sign Language Croatian Czech Danish Drehu Dutch Efik English Estonian Fijian Finnish French Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Italian Sign Language Japanese Japanese Sign Language Kannada Karen (S'gaw) Kazakh Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Krio Latvian Lithuanian Lucholi Luganda Lunda Lunyankore Luo Luswayiri Luswayiri (Congo) Luvale Luwalabu Macedonian Malagasy Malay Malayalam Mambwe-Lungu Marathi Mauritian Creole Maya Mexican Sign Language Mixe Mongolian Moore Ndebele (Zimbabwe) Nepali Norwegian Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Quichua (Imbabura) Romanian Russian Russian Sign Language Sango Serbian Serbian (Roman) Seychelles Creole Shona Sidama Silozi Sinhala Slovak Slovenian Spanish Sranantongo Swedish Tagalog Tajiki Tamil Tatar Telugu Thai Tigrinya Tiv Tok Pisin Tshiluba Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wayuunaiki Wolaita Yoruba Zande Zapotec (Isthmus)\n“Ebintu bye wawulira okuva gye ndi . . . , bitegeeze abasajja abeesigwa.”—2 TIM. 2:2.\nOmukadde ayinza atya okuyamba ow’oluganda okweyongera okwagala Yakuwa?\nByawandiikibwa ki ebiyinza okuyamba ow’oluganda alabika ng’atayagala kwetikka buvunaanyizibwa mu kibiina?\nAbo abatendekebwa bayinza batya okukoppa Erisa?\n1. (a) Okuva edda n’edda, kiki abaweereza ba Katonda kye babadde bamanyi ku kutendeka abalala, era ekyo kitukwatako kitya leero? (b) Kiki kye tugenda okulaba mu kitundu kino?\nOKUVA edda n’edda abaweereza ba Katonda babadde bamanyi nti okutendeka abalala kivaamu ebirungi. Ng’ekyokulabirako, Ibulayimu yagenda n’abasajja be abatendeke n’asobola okununula Lutti. (Lub. 14:14-16) Mu kiseera kya Kabaka Dawudi, abayimbi abaayimbiranga ku nnyumba ya Katonda baali baatendekebwa okuyimba ennyimba ezitendereza Yakuwa. (1 Byom. 25:7) Leero, tuli mu lutalo olw’eby’omwoyo nga tulwanyisa Sitaani n’abagoberezi be. (Bef. 6:11-13) Ate era tufuba okutendereza Yakuwa nga twenyigira mu bujjuvu mu mulimu gw’okubuulira. (Beb. 13:15, 16) N’olwekyo, okufaananako abaweereza ba Katonda ab’edda, naffe twetaaga okutendekebwa okusobola okutuuka ku buwanguzi. Mu kibiina, obuvunaanyizibwa obw’okutendeka abalala Yakuwa abukwasizza abakadde. (2 Tim. 2:2) Mu kitundu kino, tugenda kulaba ebintu abakadde abalina obumanyirivu bye bakoze okutendeka abalala basobole okutuukiriza ebisaanyizo okulabirira abantu ba Yakuwa.\nYAMBA OYO GW’OTENDEKA OKWONGERA OKWAGALA KATONDA\n2. Nga tannatandika kutendeka wa luganda, kiki omukadde ky’ayinza okusooka okukola, era lwaki?\n2 Omukadde ayinza okugeraageranyizibwa ku mulimi. Nga tannasiga nsigo mu nnimiro, omulimi ayinza okukiraba nti kyetaagisa okusooka okuteekamu ebigimusa. Mu ngeri y’emu, omukadde bw’aba tannatandika kutendeka wa luganda atalina bumanyirivu, kiyinza okumwetaagisa okusooka okukubaganya naye ebirowoozo ku byawandiikibwa ebisobola okuteekateeka omutima gwe asobole okukolera ku ebyo by’ayiga.—1 Tim. 4:6.\n3. (a) Omukadde ayinza atya okukozesa ebigambo bya Yesu ebiri mu Makko 12:29, 30 ng’ayogera n’oyo gw’atendeka? (b) Essaala omukadde gy’asaba eyinza etya okukwata ku oyo gw’atendeka?\n3 Kikulu okumanya engeri amazima gye gakwata ku mutima gw’oyo gw’otendeka. Oyinza okumubuuza nti, ‘Okwewaayo eri Yakuwa kikutte kitya ku ngeri gy’okozesaamu obulamu bwo?’ Ekibuuzo ng’ekyo kisobola okukuwa akakisa okwogera n’oyo gw’otendeka ku ngeri gy’ayinza okuweerezaamu Yakuwa n’omutima gwe gwonna. (Soma Makko 12:29, 30.) Oluvannyuma oyinza n’okusabirako awamu naye, n’osaba Yakuwa amuwe omwoyo omutukuvu gwe yeetaaga ng’atendekebwa. Ow’oluganda bw’akuwulira ng’omusabira, kiyinza okumuzzaamu ennyo amaanyi!\n4. (a) Ebimu ku byawandiikibwa ebisobola okuyamba oyo gw’otendeka okukulaakulana mu by’omwoyo bye biruwa? (b) Kigendererwa ki abakadde kye baba nakyo nga batendeka abalala?\n4 Bw’oba otandika okutendeka ow’oluganda, kubaganya naye ebirowoozo ku byawandiikibwa ebiyinza okumuyamba okulaba ensonga lwaki asaanidde okuba omwetegefu okuyamba abalala, okuba nga yeesigika, n’okuba omwetoowaze. (1 Bassek. 19:19-21; Nek. 7:2; 13:13; Bik. 18:24-26) Oyo gw’otendeka yeetaaga engeri ezo ng’ettaka bwe lyetaaga ebigimusa, kuba bw’aba nazo kimuyamba okwanguwa okukulaakulana mu by’omwoyo. Ow’oluganda Jean-Claude, aweereza ng’omukadde mu Bufalansa agamba nti: “Bwe mba ntendeka ow’oluganda mba n’ekigendererwa eky’okumuyamba okufaayo ennyo ku bintu eby’omwoyo. Nkozesa buli kakisa ke nfuna okumusomerayo ekyawandiikibwa ekisobola okumuyamba okutegeera ebintu ‘eby’ekitalo’ ebiri mu Kigambo kya Katonda.” (Zab. 119:18) Biki ebirala ebiyinza okukolebwa okutendeka ow’oluganda?\nMUYAMBE OKWETEERAWO EBIRUUBIRIRWA EBY’OMWOYO\n5. (a) Lwaki kikulu okwogerako n’oyo gw’otendeka ku biruubirirwa bye eby’omwoyo? (b) Lwaki abakadde basaanidde okutendeka abo abakyali abato? (Laba obugambo obuli wansi.)\n5 Osobola okubuuza oyo gw’otendeka nti: ‘Olina biruubirirwa ki eby’omwoyo?’ Bw’aba nga talina biruubirirwa bye yeeteereddewo, muyambe okweteerawo ebiruubirirwa ebyangu okutuukako. Mubuulire ku kiruubirirwa kye weeteerawo n’engeri gye wawuliramu ng’okituuseeko. Wadde ng’ekyo kiyinza okulabika ng’ekintu ekitono, kivaamu ebirungi bingi. Victor, ow’oluganda aweereza ng’omukadde era nga payoniya mu nsi emu ey’omu Afirika agamba nti: “Bwe nnali omuto, omukadde mu kibiina yambuuza ebibuuzo ebikwata ku biruubirirwa byange. Ebibuuzo ebyo byandeetera okulowooza ennyo ku buweereza bwange.” Abakadde abalina obumanyirivu bagamba nti kikulu nnyo okutandika okutendeka ab’oluganda nga bakyali bato, ng’obawa emirimu egigya mu myaka gyabwe. Ab’oluganda bwe batandika okutendekebwa nga bakyali bato, kisobola okubayamba okuba n’ebiruubirirwa eby’omwoyo naddala mu myaka egy’obuvubuka we batera ennyo okuwugulibwa.—Soma Zabbuli 71:5, 17. *\nLaga ow’oluganda ensonga lwaki kikulu okukola omulimu gw’oba omuwadde, era musiime olw’okufuba okugukola (Laba akatundu 5-8)\n6. Yesu yatendeka atya abalala?\n6 Ate era osobola okuyamba oyo gw’otendeka okwagala okuweereza abalala ng’omubuulira ky’asaanidde okukola n’ensonga lwaki asaanidde okukikola. Bw’okola bw’otyo oba okoppye Yesu, Omuyigiriza Omukulu. Ng’ekyokulabirako, Yesu bwe yali tannawa batume be kiragiro eky’okufuula abantu abayigirizwa, yasooka n’abawa ensonga lwaki baalina okugondera ekiragiro ekyo. Yabagamba nti: “Mpeereddwa obuyinza bwonna mu ggulu ne ku nsi.” Oluvannyuma yabagamba nti: “N’olwekyo, mugende mufuule abantu b’omu mawanga gonna abayigirizwa.” (Mat. 28:18, 19) Oyinza otya okukoppa Yesu ng’otendeka abalala?\n7, 8. (a) Abakadde bayinza batya okukoppa Yesu nga batendeka abalala? (b) Lwaki kikulu okusiima oyo gw’oba otendeka? (c) Bintu ki ebiyinza okuyamba abakadde nga batendeka abalala? (Laba akasanduuko “ Engeri y’Okutendekamu Abalala.”)\n7 Bw’oba n’ekintu ky’oyagala ow’oluganda akole, kozesa Ebyawandiikibwa okumunnyonnyola ensonga lwaki kikulu okukikola. Mu ngeri eyo, oba omuyamba okuyiga okukolera ku misingi gya Bayibuli. Ng’ekyokulabirako, watya singa osaba ow’oluganda okuyonjanga ku mulyango oguyingira mu Kizimbe ky’Obwakabaka n’okukakasanga nti tewabaawo kintu kyonna kiyinza kuvaako kabenje. Oyinza okumusomera Tito 2:10 era n’omunnyonnyola engeri okukola ekyo gye kiyinza ‘okulungiya okuyigiriza kw’Omulokozi waffe.’ Ate era, oyinza okumuyamba okulowooza ku ngeri okukola ekyo gye kinaaganyulamu bannamukadde mu kibiina. Okukubaganya ebirowoozo mu ngeri eyo kisobola okumuyamba okussa essira ku bantu b’aweereza mu kifo ky’okulissa ku mirimu egizingirwamu. Bw’anaalaba ngeri ab’oluganda gye baganyulwa mu ebyo by’akola, kijja kumuleetera essanyu lingi.\n8 Okugatta ku ekyo, fuba okumusiima olw’okukolera ku magezi g’omuwa. Lwaki ekyo kikulu nnyo? Ng’ekimera bwe kikula obulungi nga kifukiriddwa, n’okusiima omuntu mu bwesimbu kimuleetera okukulaakulana mu by’omwoyo.—Geraageranya Matayo 3:17.\nOKUSOOMOOZA OKUYINZA OKUBAAWO\n9. (a) Lwaki kiyinza okuba ekizibu eri abakadde abali mu nsi engagga okutendeka abalala? (b) Lwaki abavubuka abamu ebintu eby’omwoyo si bye bakulembeza mu bulamu bwabwe?\n9 Abakadde abali mu nsi engagga bayinza okukisanga nga kizibu okukubiriza ab’oluganda abali mu myaka 20 oba 30 okwetikka obuvunaanyizibwa mu kibiina. Abakadde okuva mu nsi engagga nga 20 baagamba nti bangi ku bavubuka tebaagala kwetikka buvunaanyizibwa mu kibiina. Emu ku nsonga gye baawa eri nti abamu ku bavubuka abo bwe baali bakyali bato tebaakubirizibwa kweteerawo biruubirirwa bya mwoyo. Mu butuufu, abamu ku abo abaali bagezaako okweteerawo ebiruubirirwa eby’omwoyo, bazadde baabwe baabakubirizanga kwetererawo biruubirirwa bitali bya mwoyo! Abavubuka ng’abo tebaayambiwa kukulembeza bintu eby’omwoyo mu bulamu bwabwe.—Mat. 10:24.\n10, 11. (a) Omukadde ayinza atya okuyamba ow’oluganda alabika ng’atayagala kwetikka buvunaanyizibwa mu kibiina? (b) Ebimu ku byawandiikibwa omukadde by’ayinza okukozesa okuyamba ow’oluganda ng’oyo bye biruwa, era lwaki? (Laba obugambo obuli wansi.)\n10 Ow’oluganda bw’aba alabika ng’atayagala kwetikka buvunaanyizibwa mu kibiina, kiyinza okwetaagisa omukadde okufuba ennyo n’okuba omugumiikiriza okusobola okumuyamba okukyusa endowooza ye. Ng’omulimi bw’ayinza okugenda ng’atereeza mpolampola ekimera ekyakyama, naawe osobola okugenda ng’oyamba mpolampola aw’oluganda okukiraba nti kimwetaagisa okukyusa endowooza ye asobole okwetikka obuvunaanyizibwa mu kibiina. Ekyo oyinza kukikola otya?\n11 Fuba okufuula ow’oluganda oyo mukwano gwo. Muyambe okukiraba nti wa mugaso nnyo mu kibiina. Ekiseera bwe kigenda kiyitawo, fuba okukubaganya naye ebirowoozo ku byawandiikibwa ebisobola okumuyamba okufumiitiriza ku kwewaayo kwe eri Yakuwa. (Mub. 5:4; Is. 6:8; Mat. 6:24, 33; Luk. 9:57-62; 1 Kol. 15:58; 2 Kol. 5:15; 13:5) Oyinza okumubuuza nti, ‘Kiki kye wasuubiza Yakuwa nga weewaayo gy’ali?’ ‘Olowooza Yakuwa yawulira atya ng’obatiziddwa?’ (Nge. 27:11) ‘Olowooza Sitaani yawulira atya?’ (1 Peet. 5:8) Okusomera ow’oluganda ebyawandiikibwa ebituukirawo, kisobola okukwata ennyo ku mutima gwe.—Soma Abebbulaniya 4:12. *\nABATENDEKEBWA, MUBE BEESIGWA\n12, 13. (a) Ndowooza ki Erisa gye yayoleka ng’atendekebwa? (b) Yakuwa yawa atya Erisa omukisa olw’okwoleka obwesigwa?\n12 Mmwe ab’oluganda abakyali abavubuka, mulina bingi bye musobola okukola okuyamba ekibiina. Ndowooza ki gye musaanidde okuba nayo esobola okubayamba okuweereza Yakuwa mu bujjuvu? Okusobola okuddamu ekibuuzo ekyo, ka tulabe ebyo Bayibuli by’eyogera ku Erisa.\n13 Emyaka nga 3,000 emabega, nnabbi Eriya yalonda omuvubuka ayitibwa Erisa okuba omuweereza we. Amangu ddala, Erisa yakkiriza okuba omuweereza wa Eriya, era n’akola n’obwesigwa emirimu egyali girabika ng’egya wansi. (2 Bassek. 3:11) Oluvannyuma lw’okumala emyezi nga mukaaga ng’atendekebwa, Erisa yakimanya nti omulimu Eriya gwe yalina mu Isiraeri gwali gunaatera okukoma. Mu kiseera ekyo, Eriya yagamba Erisa gwe yali atendese obulungi nti alekere awo okumugoberera, naye emirundi esatu Erisa yamugamba nti: “Sijja kukuleka.” Erisa yali mumalirivu okusigala ng’ali wamu ne Eriya ekiseera kyonna singa ekyo kyali kisoboka. Yakuwa yawa Erisa omukisa olw’obwesigwa bwe yayoleka, n’amusobozesa okulaba nga Eriya atwalibwa mu ngeri ey’ekyamagero.—2 Bassek. 2:1-12.\n14. (a) Abo abatendekebwa bayinza batya okukoppa Erisa? (b) Lwaki abo abatendekebwa balina okuba abeesigwa?\n14 Mmwe abatendekebwa, muyinza mutya okukoppa Erisa? Mube beetegefu okukola emirimu egibaweebwa nga mw’otwalidde n’egyo egiyinza okulabika ng’egya wansi. Oyo akutendeka mutwale nga mukwano gwo, era mutegeeze nti omusiima nnyo olw’okufuba okukuyamba. Bw’okola bw’otyo, oba ng’amugamba nti: “Sijja kukuleka.” N’ekisinga byonna, emirimu egiba gikuweereddwa gikole n’obwesigwa. Lwaki ekyo kikulu nnyo? Kubanga bw’okiraga nti oli mwesigwa era nti weesigika, olwo nno abakadde bajja kukiraba nti Yakuwa ayagala oweebwe obuvunaanyizibwa obusingawo mu kibiina.—Zab. 101:6; soma 2 Timoseewo 2:2.\nSSA EKITIIBWA MU BAKADDE\n15, 16. (a) Erisa yakiraga atya nti yali assa ekitiibwa mu Eriya? (Laba ekifaananyi ku lupapula 9.) (b) Kiki ekyaleetera bannabbi abalala okwesiga Erisa?\n15 Ebyo bye tusoma ku Erisa bisobola okuyamba ab’oluganda okumanya engeri gye bayinza okukiraga nti bassa ekitiibwa mu bakadde. Oluvannyuma lwa Eriya ne Erisa okugenda mu Yeriko ne balaba bannabbi baayo, baagenda ku Mugga Yoludaani. Nga bali eyo, Eriya yaddira ekyambalo kye n’akizingamu n’akuba ku mazzi ne geeyawulamu. Oluvannyuma lw’okusomoka omugga nga bayita awakalu, baagenda batambula nga bwe banyumya. Erisa teyakitwala nti kati yali ategedde buli kimu. Mu butuufu, Erisa yeeyongera okussaayo omwoyo ku ebyo Eriya bye yali amuyigiriza. Bwe baali bakyatambula, Eriya yatwalibwa mu mbuyaga. Erisa yaddayo ku Mugga Yoludaani, n’akuba ku mazzi ng’akozesa ekyambalo kya Eriya, ng’agamba nti: “Ali luuyi wa Mukama Katonda wa Eriya?” Ne ku mulundi guno, amazzi gaddamu okweyawulamu.—2 Bassek. 2:8-14.\n16 Weetegereze nti ekyamagero Erisa kye yasooka okukola kifaananira ddala n’ekyo Eriya kye yasembayo okukola. Ekyo kituyigiriza ki? Erisa teyakitwala nti olw’okuba kati yali akwasiddwa obuyinza, kyali kimwetaagisa okutandikirawo okukola ebintu mu ngeri eyawukana ku ya Eriya. Mu kifo ky’ekyo, yeeyongera okukola ebintu nga Eriya bwe yali abikola, ekyalaga nti yali assa ekitiibwa mu Eriya, era ekyo kyaleetera bannabbi abalala okwesiga Erisa. (2 Bassek. 2:15) Erisa yamala emyaka 60 ng’aweereza nga nnabbi, era Yakuwa yamuwa amaanyi okukola ebyamagero bingi n’okusinga ku ebyo Eriya bye yakola. Kiki abo abatendekebwa kye bayinza okuyigira ku Erisa?\n17. (a) Abo abatendekebwa bayinza batya okukoppa Erisa? (b) Oluvannyuma lw’ekiseera, Yakuwa ayinza atya okukozesa mmwe ab’oluganda abeesigwa abatendekebwa?\n17 Temusaanidde kulowooza nti oluvannyuma lw’okufuna obuvunaanyizibwa mu kibiina, mulina okutandikirawo okukola ebintu mu ngeri eyawukanira ddala ku eyo gye bibadde bikolebwamu. Mukijjukire nti enkyukakyuka zikolebwa okusinziira ku bwetaavu obuba buzzeewo mu kibiina oba okusinziira ku bulagirizi bwe tuba tufunye mu kibiina kya Yakuwa. Nga Erisa bwe yeeyongera okukola ebintu nga Eriya bwe yali abikola ne kireetera bannabbi abalala okumwesiga, nammwe bwe munaakola ebintu ng’abakadde abalina obumanyirivu bwe babadde babikola, kijja kulaga nti mubassaamu ekitiibwa era kijja kuleetera bakkiriza bannammwe okubeesiga. (Soma 1 Abakkolinso 4:17.) Kyokka, bwe munaagenda mufuna obumanyirivu, nammwe mujja kubaako enkyukakyuka ze mukola ezisobola okuyamba ekibiina kyammwe okutambulira awamu n’ekibiina kya Yakuwa. Mu butuufu, nga bwe kyali ku Erisa, oluvannyuma lw’ekiseera nammwe ab’oluganda abeesigwa Yakuwa ayinza okubasobozesa okukola ebintu bingi n’okusinga ku ebyo abo ababatendeka bye bakola.—Yok. 14:12.\n18. Lwaki kikulu nnyo leero okutendeka ab’oluganda?\n18 Tusuubira nti amagezi agaweereddwa mu kitundu kino n’ekyayita gajja kuyamba abakadde okufuba okutendeka abalala. Era tusuubira nti n’ab’oluganda abatendekebwa bajja kukolera ku magezi agabaweebwa basobole okuyambako mu kulabirira endiga za Yakuwa. Ekyo kijja kunyweza ebibiina mu nsi yonna era kiyambe buli omu ku ffe okusigala nga mwesigwa mu biseera ebizibu ebijja mu maaso awo.\n^ lup. 5 Ow’oluganda avubuse bw’akiraga nti mwetoowaze era ng’atuukiriza ebisaanyizo ebirala eby’omu Byawandiikibwa, abakadde basobola okumusemba okulondebwa okuba omuweereza mu kibiina ne bw’aba nga tannaweza myaka 20.—1 Tim. 3:8-10, 12; laba Watchtower eya Jjulaayi 1, 1989, olupapula 29.\n^ lup. 11 Osobola n’okukozesa ebyo ebiri mu Omunaala gw’Omukuumi ogwa Apuli 15, 2012, olupapula 14-16, akatundu 8-13; n’akatabo “Mwekuumirenga mu Kwagala kwa Katonda,” essuula 16, akatundu 1-3.\nEngeri y’Okutendekamu Abalala\nABAKADDE abalina obumanyirivu mu kutendeka abalala bawa amagezi gano:\nTeekawo ekyokulabirako ekirungi mu bigambo ne mu bikolwa.\nKubiriza oyo gw’otendeka okusoma Bayibuli yonna mu mwaka gumu, kimuyambe okunywera mu by’omwoyo.\nKolerako wamu naye mu mulimu gw’okubuulira. (Laba ekifaananyi ku ddiba.)\nMulage engeri gy’ayinza okukubiriza obulungi olukuŋŋaana olw’okugenda okubuulira.\nBw’oba owa emboozi ya bonna, muwe ekiwandiiko okuli emboozi gy’owa alabe engeri gy’osengekamu ensonga.\nOluusi oyinza okumuyita awamu n’ab’omu maka ge ne babeegattako mu kusinza kwammwe okw’amaka.\nMusabe awamu n’ab’omu maka ge mugende mubuulireko wamu mu bitundu ebitatera kubuulirwamu. *\n^ lup. 57 Amagezi ago abakadde okuva ku ssemazinga wa Afirika, Amerika, Asiya, Australia, ne Bulaaya bagakozesezza era muvuddemu ebirungi bingi.


BISOME MU Afrikaans Albanian Amharic Armenian Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Bulgarian Cakchiquel (Central) Cambodian Catalan Cebuano Chichewa Chinese (Simplified) Chinese (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik English Estonian Ewe Fijian Finnish Fon French Ga Garifuna Georgian German Greek Guarani Gun Haitian Creole Hausa Hebrew Hiligaynon Hindi Hiri Motu Hmong (White) Hungarian Ibanag Icelandic Igbo Iloko Indonesian Isoko Italian Japanese Javanese Kabiye Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangal Kwanyama Lhukonzo Lingala Lithuanian Lomwe Lucholi Luganda Lunda Lunyankore Luo Luswayiri Luswayiri (Congo) Lutoro Luvale Luwalabu Macedonian Macua Malagasy Malay Malayalam Maltese Mam Mambwe-Lungu Mapudungun Mauritian Creole Maya Mazatec (Huautla) Mbunda Mongolian Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Romanian Russian Samoan Sango Saramaccan Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tshiluba Tshwa Tsonga Turkish Twi Tzeltal Tzotzil Ukrainian Umbundu Urdu Urhobo Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n“BBAASI esobola okugenda, naye omusajja oyo Omukyayina asigale.” Ebigambo ebyo omukyala ayitibwa Alexandra yabiwulira ng’ali mu bbaasi ku nsalo, ng’abasaabaze balagayo ebiwandiiko ebibakkiriza okuyingira mu nsi bbaasi eyo gye yali egenda. Alexandra yafuluma alabe ekigenda mu maaso. Yasanga omusajja Omukyayina agezaako okwennyonnyolako eri omusirikale, naye ng’omusirikale tategeera by’ayogera kubanga Omukyayina yali tamanyi bulungi Lusipeyini. Olw’okuba Alexandra yali mu kibiina ky’Abajulirwa ba Yakuwa ekikozesa Olukyayina, yavvuunulira omusirikale ebyo Omukyayina bye yali agamba.\nOmusajja Omukyayina yali agamba nti yalina obutuuze mu nsi eyo, naye baali bamubbyeko ebiwandiiko bye ne ssente ze zonna. Mu kusooka omusirikale teyakkiriza musajja oyo bye yali agamba, era okumukkiriza okugenda yasooka kumusasuza ddoola 20 olw’obutaba na biwandiiko. Olw’okuba teyalina ssente ezo, Alexandra yazimuwola. Omusajja yasiima nnyo, era n’agamba Alexandra nti yali ajja kumuddizzaawo ssente ezisukka mu ddoola 20 ze yali amuwoze. Alexandra yamugamba nti yali tayagala magoba, era nti ekyo kye yali amukoledde kye yali agwanidde okukola. Yawa omusajja oyo ebitabo ebinnyonnyola Bayibuli era n’amukubiriza okunoonya Abajulirwa ba Yakuwa bamuyigirize Bayibuli.\nAlexandra yakola bulungi okuyamba omuntu gwe yali tamanyi. Abantu bangi okuva mu madiini gonna, n’abantu abamu abatalina ddiini, nabo basobola okukola bwe batyo. Naawe ekyo osobola okukikola? Kirungi okwebuuza ekibuuzo ekyo kubanga Yesu yagamba nti: “Okugaba kulimu essanyu okusinga okuweebwa.” (Ebikolwa 20:35) Ne bannasayansi bakizudde nti abantu abayamba abalala baganyulwa nnyo. Ka tulabe engeri gye baganyulwa.\nOMUNTU “AGABA N’ESSANYU”\nWaliwo akakwate ka maanyi wakati w’okugaba n’okufuna essanyu. Omutume Pawulo yagamba nti: “Katonda ayagala oyo agaba n’essanyu.” Yali ayogera ku Bakristaayo abaali bawaddeyo obuyambi okudduukirira bannaabwe abaali mu buzibu. (2 Abakkolinso 8:4; 9:7) Pawulo yali tategeeza nti baawaayo obuyambi olw’okuba baali bantu basanyufu, wabula nti baafuna essanyu olw’okuba baayamba abalala.\nOkunoonyereza okumu kwalaga nti omuntu bw’akolera omuntu omulala ekirungi, ‘ekitundu ky’obwongo bwe ekireetera omuntu okusanyuka kicamuka, omuntu oyo muli n’awulira nga musanyufu.’ Okunoonyereza okulala kwalaga nti ‘omuntu bw’awa omuntu omulala ssente kimuleetera essanyu okusinga bwe kyandibadde nga ssente ezo azikozesezza ku bibye.’\nOyinza okuba ng’olowooza nti tolina busobozi kuyamba muntu yenna, naye ekituufu kiri nti buli muntu asobola okufuna essanyu eriva mu kugaba. Obungi bw’ebintu by’ogaba si kye kikulu, wabula ekigendererwa ky’oba nakyo. Waliwo Omujulirwa wa Yakuwa eyaweereza abakuba akatabo kano ssente nga kuliko obubaka obugamba nti: “Okumala emyaka mingi mbadde mpaayo obusente butonotono ku Kingdom Hall.” Yagattako nti: “Yakuwa Katonda ampadde bingi nnyo okusinga nze bye mpaayo. . . . Mwebale kukkiriza kirabo kino kye mpaddeyo. Kindeetedde essanyu lingi.”\nSsente si kye kintu kyokka kye tusobola okuwa abalala. Waliwo n’ebirala bye tusobola okubawa.\nOKUGABA KWA MUGASO ERI OBULAMU BWO\nOkuyamba kuganyula abalala era naawe kukuganyula\nBayibuli egamba nti: “Omuntu bw’abeera ow’ekisa kimuganyula,naye omuntu omukambwe yeereetera emitawaana.” (Engero 11:17) Abantu ab’ekisa baba bagabi era bakozesa ebiseera byabwe, amaanyi gaabwe, n’ebintu ebirala, okuyamba abalala. Okugaba okw’engeri eyo kubaganyula mu ngeri ezitali zimu.\nOkunoonyereza kulaga nti abantu abayamba abalala tebatera kulwalalwala era tebatera kuba bennyamivu. Okutwalira awamu, abantu abo baba balamu bulungi. N’abantu abalina obulwadde obutawona, gamba nga siriimu, bwe baba bagabi, embeera y’obulamu bwabwe teba mbi nnyo. Ate era kizuuliddwa nti abantu abaagala okuva ku mwenge bwe baba n’omutima omugabi, kibanguyira okuguvaako.\nEkyo kiri kityo kubanga ‘okuba ow’ekisa n’okuyamba abalala biyamba omuntu obutennyamira.’ Ate era, okugaba kuyamba omuntu obuteeraliikira nnyo, era kukkakkanya obulwadde bwa puleesa. N’abantu ababa bafiiriddwa abaagalwa baabwe baguma mangu bwe bayamba abalala.\nAwatali kubuusabuusa, okugaba kwa mugaso eri obulamu bw’omuntu.\nBW’OGABIRA ABALALA NABO BAFUNA OMWOYO OMUGABI\nYesu yagamba abagoberezi be nti: “Mugabenga, nammwe abantu balibagabira. Balibayiira mu bikondoolo byammwe ekigera ekirungi, ekikkatiddwa, ekisuukundiddwa, era ekijjudde ne kibooga. Kubanga ekipimo kye mukozesa okupimira abalala, nabo kye balikozesa okubapimira.” (Lukka 6:38) Bw’oba omugabi, abantu b’owa basiima era ekyo kisobola okubaleetera nabo okuba abagabi. Okugaba kunyweza enkolagana ebaawo wakati w’abantu.\nOkugaba kunyweza enkolagana wakati w’abantu\nAbanoonyereza ku nkolagana wakati w’abantu bagamba nti abantu abagabi baleetera abalala nabo okukola kye kimu. Mu butuufu, “n’okusoma obusomi ku bantu abagabi kireetera abantu okuba ab’ekisa n’okuba abagabi.” Okunoonyereza era kulaga nti omuntu omu ayinza okuleetera abantu abalala bangi okukola ekintu wadde ng’abamu ku bantu abo aba tabamanyi era nga tabalabangako.” Omuntu omu bw’aba n’omwoyo omugabi, abantu bangi mu kitundu gy’abeera bayinza okumukoppa. Tewandyagadde kubeera mu kitundu ekirimu abantu ng’abo? Mu butuufu, singa abantu bangi balina omwoyo omugabi, embeera mu nsi yandibadde nnungi okusinga bw’eri kati.\nWaliwo ekyaliwo mu ssaza lya Florida mu Amerika ekiraga ebimu ku birungi ebiva mu kuyamba abalala. Oluvannyuma lw’omuyaga ogw’amaanyi okwonoona ebintu mu kitundu ekyo, Abajulirwa ba Yakuwa abawerako beewaayo okuyamba bannaabwe. Bwe baali bakyali awo nga balinda eby’okukozesa ku nnyumba gye baali bagenda okuddaabiriza, baalaba ng’olukomera lw’ennyumba emu ku muliraano nalwo lwetaaga okuddaabiriza, era ne baluddaabiriza. Nnannyini nnyumba eyo yawandiika ebbaluwa ku kitebe ekikulu eky’Abajulirwa ba Yakuwa ng’agamba nti: “Nnasiimye nnyo! Sirabanga ku bantu ba kisa nga bano.” Omwami oyo yagamba nti Abajulirwa ba Yakuwa bakola omulimu gwa ttendo, era n’awaayo ssente okuwagira omulimu gwabwe.\nKOPPA OYO ASINGAYO OKUBA OMUGABI\nOkunoonyereza bannasayansi kwe baakola kwalaga nti “kirabika kya mu butonde abantu okwagala okuyamba abalala.” Okunoonyereza okwo era kwalaga nti n’abaana abatannatandika kwogera booleka omwoyo ogwo omugabi.” Bayibuli etubuulira ensonga lwaki kiri bwe kityo. Egamba nti twatondebwa mu “kifaananyi kya Katonda,” ekitegeeza nti tusobola okukoppa Katonda ne tukolera abalala ebirungi.—Olubereberye 1:27.\nYakuwa Katonda mugabi. Atuwadde obulamu ne byonna bye twetaaga okusobola okuba abasanyufu. (Ebikolwa 14:17; 17:26-28) Bwe tusoma Bayibuli tusobola okumanya ebimukwatako era n’ebirungi by’ajja okutukolera mu biseera eby’omu maaso. Bayibuli era eraga nti Katonda alina ky’akozeewo okutusobozesa okufuna obulamu obutaggwaawo. * (1 Yokaana 4:9, 10) Olw’okuba Yakuwa Katonda y’asingayo okuba omugabi ate nga twatondebwa mu kifaananyi kye, tekyewuunyisa nti bwe tumukoppa tufuna essanyu. Ate era bwe tuba abagabi kimusanyusa nnyo.—Abebbulaniya 13:16.\nOjjukira Alexandra gwe twogeddeko ku ntandikwa y’ekitundu kino eyayamba omuntu gwe yali tamanyi? Biki ebyavaamu? Wadde ng’omu ku basaabaze abaali naye mu bbaasi yamugamba nti ssente ze zaali zifiiridde bwereere, bwe baatuuka mu kibuga gye baali bagenda, mikwano gy’omusajja Omukyayina gyamuddiza ssente ze. Ate era omusajja oyo yakola nga Alexandra bwe yali amugambye n’atandika okuyiga Bayibuli. Nga wayise emyezi essatu, Alexandra yasisinkana omusajja oyo ku lukuŋŋaana olunene olw’Abajulirwa ba Yakuwa olwali mu Peru mu lulimi Olukyayina, era yasanyuka nnyo. Okulaga nti yali asiimye nnyo Alexandra bye yali amukoledde, omusajja oyo yatwala Alexandra ne banne be yali agenze nabo ku lukuŋŋaana olwo mu wooteeri ye, n’abagabula ekijjulo.\nOkuyamba abalala kireeta essanyu lingi, nnaddala singa oyo gwe tuyambye ayiga ebikwata ku Yakuwa Katonda, omugabi wa buli kirabo ekirungi! (Yakobo 1:17) Naawe ofuna ku ssanyu eriva mu kugaba?\n^ lup. 21 Okumanya ebisingawo, laba akatabo Biki Bye Tuyiga mu Bayibuli? akaakubibwa Abajulirwa ba Yakuwa. Oyinza n’okukafuna ku www.jw.org/lg. Genda ku EBITABO > EBITABO N’OBUTABO.\nBEERA MUKWANO GWA YAKUWA\nAbantu ba Yakuwa bwe babeera abagabi, kivaamu birungi ki?


Bukedde Online - Omukazi agambibwa okubbibwako omwana mu takisi poliisi emukutte\nNakyaze maama w'omwana eyabbiddwa eyakwatiddwa ng'akaaba.\nPOLIISI ekutte omukazi agiyambeko mu kunoonyerezza ku mwana we ow'omwaka ogumu agambibwa okumubbibwako mu takisi.\nHarima Nakyaze 20 ow'e Kazo yakwatiddwa poliisi y'oku Kaleerwe agiyambeko okunoonyerezza ku kubbibwa kw'omwana we, Phabiorah Kalungi mu takisi ng'ava e Kayunga adda e Kampala.\nNakyaze yagenze ku poliisi ne bba, Bernard Kalungi 24 omuvuzi wa takisi ez'e Kampala - Mpereerwe ne baggulawo omusango ku fayiro nnamba SD REF: 17/08/01/2021 ogw'okubbibwa kwa muwala waabwe.\nOluvannyuma baalagiddwa okukola sitatimenti, era wano abaserikale we baasinzidde okukwata Nakyaze .\nNakyaze yagambye nti yali yabadde mu kyalo Kayunga -Kangulumira kulya Ssekukkulu bwe batuuse mu kyalo omwana n'alwala n'amutwala mu ddwaliro e Jinja ne bamuteekako eccupa z'omusaayi oluvannyuma ne babasiibula era n'alinnya takisi nga January 5 omwezi guno okudda e Kampala.\nYagasseeko nti mu takisi yasazzeemu omukazi omweru gwe yazze anyumya naye bwe batuuse ku Kaleerwe okumpi ne nkulungo ku ssaawa 2:00 ez'ekiro ne bavaamu bombi n'amusaba amukwatire ku mwana n'ensawo agende yeetawuluzeeko yagenz okudda ng'omukazi abuzeewo n'omwana n'ensawo .\nYagambye olw'okuba essimu baabadde bagibbye yafunye omuzira kisa eyamuyambye n'akubira bba n'amutegeeza ng'omwana bwe bamumubbyeko kyokka n'atwatwala buvunaanyizibwa kugenda ku poliisi kugitegeeza okutuusa bba bwe yabitadde amaanyi.\n"Bannange sirina mupango gwonna omwana baamuzibbyeko, omukazi yali mweru, ensobi gye nakoze ku mwesiga ku lunaku lwe namulabye kuba nnabadde simumanyi'' Nakyaze bwe yalaajanye.\nKalungi yagambye nti mwana waabwe eyabbiddwa yasooka ng'omukazi abeera mu bazadde be, ewuwe agendayo lwa lumu.\nYagasseeko nti ekisinga okumwewuunyisa, Nakyaze bwe yamukubira essimu nti omwana bamubbye yamugamba amusange ku Kaleerwe ate yamusanga avuddewo n'atandika okumunoonya .\n"Obuyambi mbadde mbuwa n'omwana bwe yalwalidde mu kyalo namuweerezza emitwalo 20 kati njagala ambuulire oba omwana yamugabidde musajja mulala nkitegeere kuba toyinza kungamba nti omukazi gw'otomanyi osobola okumukeera omwana obudde bw'ekiro " Kalungi bwe yategeezezza.\nYagambye nti ng'amaze okutegeera nti omwana we abuze yagenze ku poliisi Kawempe ne bamusindika e Kanyanya okutuusa bwe baamugambye agende ku y'oku Kaleerwe gye babbidde omwana.\nMiriam Ato akulira bambega ku poliisi y'oku Kaleerwe yategeezezza nti okusinziira ku sitatimenti ya Nakyaze kwe baasinzidde okumusigaza abayambeko okufuna ekituufu omwana gy'ali.\nAto yasabye abazadde okukomya okwesiga abantu be balabye olunaku olumu ne batuuka n'okubalekera abaana.\nAsazeeko muganda we okutu\nAbabbi abatema abantu bataamye olwa Ssekukkulu


Bukedde Online - Obwegassi bwe bugenda okubbulula ebyenfuna bya Buganda\nEbigambo bya Mugabe ebikaawa ng'omususa\n“Okukolera awamu kwe kusobola okukyusa ebyenfuna by’abantu nga bwe mumanyi obwegassi bwayitimula nnyo Buganda. Omuntu omu tosobola kukola bintu bino byonna, asobola okukaluubirizibwa,” Hajji Kakomo bwe yagasseeko.\nDavid Lukwata (awanise omukono) akulira emirimu mu Kibinge Coffee Farmers' Co-operative Society Ltd ng'aliko by'alengeza Minisita omubeezi ow'ebyobulimi e Mmengo, Hajji Amisi Kakomo ebikolebwa ekibiina kino. Emabega waabwe kye kizimbe omugenda okubeera ekyuma ky'emmwaanyi eky'ekibiina kino ku kyalo Misanvu- Bukomansimbi.\nMINISITA omubeezi ow’ebyobulimi, obulunzi, obwegassi n’obutale e Mmengo, Hajji Amisi Kakomo agambye nti obwegassi bwokka bwe bugenda okuddamu okutumbula eby’enfuna by’abantu ba Buganda.\nBino yabyogedde akyalidde abeegassi mu ssaza ly’e Buddu ku wiiki ewedde ng’eno gye yatandikidde enteekateeka eneemutuusa mu masaza ga Buganda gonna ng’alaba engeri ebibiina by’obwegassi eby’enjawulo gye bitambuzibwamu ate n’okuwa abantu amagezi ku ngeri gye biyinza okutandikibwamu ne biwangaala.\n“Tutandika okutalaaga Obwakabaka bwonna okuteeka ekiragiro kya Kabaka eri abantu be okutandika ebibiina by’obwegassi. Tutandikidde ku kukyalira ebyo ebitandikiddwawo era nga birina kye biraga tulabe oba bisobola okweyambisibwa okutandikawo ebirala ng’ekyokulabirako,” Hajj Kakomo bwe yayogedde ku nteekateeka eno.\nBwe yabadde ku Lwengo Development Sacco ekirina bammemba 2300 e Kinoni mu disitulikiti y’e Lwengo, yakubirizza abantu ba Buganda okukola ennyo kubanga kino kyakubawonya omuze gw'okusabiriza ate kubawe embavu mu by'ensimbi okwetuusaako ebyetaago mu bulamu.\nMinisita Kakomo n’ekibinja kye okwabadde Ibrahim Kirwana ng’ono y’avunaanyizibwa ku nsonga z’obwegassi e Mmengo, Sam Muwanga nga mukungu mu BUCADEF bwe babadde balagibwa ebikolebwa aba Kibinge Coffee Farmers’ Co-operative Society Ltd. ku kyalo Kyabiiri mu ggombolola y’e Kibinge- Bukomansimbi yakubirizza abantu okwegattira mu mirimu egyo gye bakola.\n“Aba Kibinge muli kyakulabirako mu bulimi bw’emmwaanyi era muyambye ku gavumenti ya Kabaka ku nteekateeka ya ‘mmwaanyi terimba.’ Abantu basaanye okubalabirako balime emmwaanyi kuba mulimu ensimbi nnyingi ate bw’ozigattako omutindo, ofunira ddala nga Kibinge bw ebakola. Ntwala omukisa guno okukubira abantu ba Buganda omulanga okunywa kaawa akolebwa mu mmwaanyi ezikolebwa wano nga n’owa Kibinge kwaali,” Hajji Kakomo bweyagambye.\nAba Kibinge Coffee balina ba mmemba abasoba 2000 nga bano balima emmwaanyi n’okuzigattako omutindo ate n’okuzisuubula ebweru, balina ekibiina ekitereka ensimbi n’okuziwola.\nOkusinziira ku David Lukwata nga y’akulira emirimu mu Kibinge Coffee yategeezezza ng’ekitongole ekiwola ensimbi bwe kirina ensimbi obukadde 229 ezitambuza bizinensi, obukadde 395 eziterekeddwa bammemba ate n’obukadde 639 eziwoleddwa.\n“Ekibiina kino kyakamala emyaka 24 era ezimu ku nsonga ezikiyambye okuba nga kati kikyali kya maanyi kuliko okukulembeza obwerufu, omutindo ssaako n’okukozesa abakugu. Mu kiseera kino tuli mu kuzimba ekyuma eky’omulembe ekisunsula emmwaanyi ate n’ekizimbe ekirala awagenda okukozesebwa okugatta omutindo ku mmwaanyi zino,” Lukwata bwe yayongeddeko.\nHajji Amisi Kakomo,\nLwengo Development Sacco,\nSam Muwanga nga mukungu mu BUCADEF,\nKibinge Coffee Farmers’ Co-operative Society Ltd.,


Biblica® Bayibuli Entukuvu, Endagaano Enkadde nʼEndagaano Empya ekwatiddwa ku katambi™ Luusi 1\n1 Awo olwatuuka mu nnaku ezo abalamuzi ze baafugiramu, enjala n’egwa mu nsi. Awo omusajja ow’e Besirekemu mu Yuda ne mukazi we, ne batabani be bombi, ne basengukira mu nsi ya Mowaabu. 2 Erinnya ly’omusajja yali Erimereki, erya mukazi we Nawomi, n’amannya ga batabani be bombi, Maloni ne Kiriyoni. Baali Bayefulaasi* Erinnya Bayefulaasi liva mu nju Erimereki mw’asibuka. Erimereki yabbula erinnya Efulaasi okuva mu nnyumba ye mu kifo gye yali abeera, okumpi n’e Besirekemu ( 4:11; Lub 35:19; 1Sa 17:12; Mi 5:2) ab’e Besirekemu mu Yuda, bwe baatuuka mu nsi ya Mowaabu, ne babeera omwo.\n8 Awo Nawomi n’agamba baka baana be nti, “Mugende muddeeyo buli muntu mu nnyumba ya nnyina† Abawala ne bannamwandu baabeeranga ne bannyaabwe ( Lub 24:28, 67). Kitaawe wa Luusi yali akyali mulamu (2:11)., era Mukama Katonda abakolere ebyekisa, nga nammwe bwe mwakolera abaafa era ne bye mwakolera nze. 9 Mukama Katonda abawe omukisa era buli omu ku mmwe, amuwe omusajja omulala.” N’alyoka abanywegera, nabo ne bayimusa amaloboozi gaabwe, ne bakaaba amaziga, 10 nga bagamba nti, “Nedda, tuligenda naawe ng’oddayo eri abantu bo.” 11 Naye Nawomi n’abagamba nti, “Muddeeyo ewammwe bawala bange. Kiki ekibaagaza okugenda nange? Sikyasobola kuzaala baana balala bafuuke babba mmwe‡ Ekyo kyogera ku mpisa y’Ekiyudaaya egamba nti nnamwandu atalina mwana ateekwa kufumbirwa muganda w’omugenzi bba ( Lub 38:6-8; Ma 25:5-10). 12 Mweddireyo ewammwe, bawala bange, kubanga nze nkaddiye nnyo sikyafumbirwa. Ne bwe nnandifumbiddwa ne nzaala abaana aboobulenzi; 13 mwandibalindiridde okutuusa lwe bandikuze nga temunnafumbirwa? Nedda, bawala bange. Nnumwa nnyo okusinga mmwe, kubanga omukono gwa Mukama Katonda tegubadde nange.”\n20 Bwe yawulira ekyo, n’abaddamu nti, “Temumpita Nawomi, naye mumpite Mala, kubanga Ayinzabyonna yalumya obulamu bwange n’okukaawa bunkayiridde. 21 Nagenda nnina ebintu bingi, naye Mukama Katonda ankomezzaawo nga sirina kantu, kale lwaki mumpita Nawomi? Mukama ambonerezza. Ayinzabyonna yandeetera okubonaabona.”\n22 Bw’atyo Nawomi n’akomawo e Besirekemu, okuva mu Mowaabu ne muka mwana we Luusi Omumowaabu, mu kiseera eky’okukungula sayiri§ Sayiri ye yasookanga okukungulwa. Eŋŋaano yakungulwanga wayiseewo wiiki nnyigiko (laba 2:23) nga kyakatandika.\n*1:2 Erinnya Bayefulaasi liva mu nju Erimereki mw’asibuka. Erimereki yabbula erinnya Efulaasi okuva mu nnyumba ye mu kifo gye yali abeera, okumpi n’e Besirekemu ( 4:11; Lub 35:19; 1Sa 17:12; Mi 5:2)\n†1:8 Abawala ne bannamwandu baabeeranga ne bannyaabwe ( Lub 24:28, 67). Kitaawe wa Luusi yali akyali mulamu (2:11).\n‡1:11 Ekyo kyogera ku mpisa y’Ekiyudaaya egamba nti nnamwandu atalina mwana ateekwa kufumbirwa muganda w’omugenzi bba ( Lub 38:6-8; Ma 25:5-10)\n§1:22 Sayiri ye yasookanga okukungulwa. Eŋŋaano yakungulwanga wayiseewo wiiki nnyigiko (laba 2:23)


Batemyetemye Maama Ne Taata Nebabattirawo E Kamuli - Radio Simba - Ennene\nBatemyetemye Maama ne Taata nebabattirawo e Kamuli\nPoliisi e Kamuli etandise omuyiggo gw’abebijambiya abalumbye amaka nebatematema omwami, omukyala nebabattirawo nebaleka muwala waabwe nga apookya nabisago.\nOmwogezi wa Poliisi mu Busoga, Micheal Kasadha agamba nti abatemu bayise Kisuule Ndirugendawa, 63 afulume ku ssaawa nga munaana ogw’ekiro nebamutemako omutwe, oluvannyuma nebalumba ne Mukyala we Frances Namusaabi 47, omusomesa ku Bwoko Nursery School mu gombolola y’e Nabwigulu, eybadde akuba enduulu naye nebamutematema nafiirawo.\nYe muwala waabwe Gloria Namugolo 19, eyaze okudduukirira bamutemyetemye nebamuleka nga apookya era naddusibwa mu ddwaliro lya Kamuli Mission Hospital n’oluvannyuma naweerezebwa mu ddwaliro lya jinja Regional Hospital. Ye Mutabani w’omugenzi Emmaneul Mwebaza 27, eyabadde yekwese mu nnyumba erinanyeewo agamba nti abatemye bazadde be babadde ne Boda Boda ebalinze.\nKigambibwa omugenzi abadde alina emisango gyagoberera nga era waliwo n’abatuuze abamu abali ku alimanda mu komera e Kamuli nga kigambibwa nti batta omusawo w’ekinnansi. Kigambibwa nti omugenzi wiiki ewedde yagenda mu kkooti okuwa obujulizi.


Bukedde Online - Kasana Luweero batongozza omwaka gw'okukkiriza mu Klezia\nKasana Luweero batongozza omwaka gw'okukkiriza mu Klezia\nAba LC bassaawo batya omusolo ogw'ekimpaatira nga poliisi etemya!\nKatonda yeeyambisa bantu okulaga okubaawo kwe\nABAKATOLIKI mu ssaza lya Kasana Luweero batongozza ‘Omwaka gw'okukkiriza’ ku mukolo ogusombodde abakkiriza okuva mu bitundu eby'enjawulo mu ssaza lino.\nOmusumba Paul Semwogerere ow’e ssaza lya Kasana Luweero ng’ali mu kitambiro kya Mmisa ku mukolo gw’okutongoza Omwaka gw’Okukkiriza ku Klezia e Kapeeka.\nOmukolo gw'okutongoza omwaka guno gwatandise n'olusirika lw'abakulu oluvannyuma ne wabaawo okusimba ennyiriri okwatandikidde ku ssomero lya Standard High School e Kapeeka ne kukomekkerezebwa ku Klezia ya Kapeeka emikolo we gyategekeddwa.\nAbakristu nga bakutte emisubbaawa egyakoleezeddwa okulaga ekitangaala ekipya\nOmusumba w'essaza lya Kasana Luwero Bp. Paul Semwogerere ye yakulidde okutongoza omwaka gw'okukkiriza. Yasinzidde mu kitambiro kya Mmisa n’ategeeza nti, “Omwaka guno gwalangirirwa Paapa Benedicto oluvannyuma lw'okusisinkana abasumba ab'enjawulo.\nPaapa yalangirira ‘Omwaka gw'Okukkiriza’ nga gwatandika nga October 11, omwaka guno era nga gwakuggwa nga Novemmber 24, 2013.”\nOmusumba Ssemwogerere yagambye nti, ekigendererwa ky'Omwaka gw'Okukkiriza kya kuzza buggya nkolagana n'okukkiriza kw'Abakristu. Yayongeddeko nti mu mwaka guno Abakatoliki basaanidde okusoma n'okusomesa bayibuli buli lunaku naddala mu bibinja, okufuba okuyingiza abantu abalala Obukristu nga batambuza enjiri n'okuva ku bintu ebirala byonna wabula basinze Yezu buli kadde era wagenda kubaawo n'okufuna amasakalamentu buli lunaku.\nBannaddiini nga bakutte amasala oluvannyuma lw’okutongoza Omwaka gw’Okukkiriza.\nAbakatoliki abeetabye ku mukolo bonna baawereddwa emisubbaawa egyakoleezeddwa ne giwanikibwa ne wabaawo okusaba okw’enjawulo ng'akabonero akalaga omwaka omupya ogutandise. Waabaddewo okusembera oluvannyuma Abkristu ne bagabulwa ekijjulo.\nAmasaza 17 agasangibwa mu Kapeeka gonna gaakiikiriddwa ku mukolo guno ogwetaabiddwaako ne bafaaza abaavudde mu mawanga nga Kenya ne Yitale.\nKasana Luweero batongozza omwaka gw’okukkiriza mu Klezia\nPoliisi etebuse abafere: balaajanye\nOmuyimbi Chameleone bamukozeemu essimu\nAbasonda ezâ€™amasiro tuzitwale wa?\nKi ekitabudde Abalangira?


OMUSUUBUZI Emmanuel Sembuusi Butebi, taata w’omubaka wa Mityana munisipaali, Francis Zaake ayagala kifo kya ssentebe wa NRM mu disitulikiti y’e Mityana. Butebi yeewuunyisizza abamu ku bantu ababadde balowooza nti wa ludda oluvuganya Gavumenti, nga bakiggya ku ndowooza ya mutabani we n’okuba nti azze awagira abantu abatali ba NRM mu kulonda okwaggwa.\nZaake wadde yalondebwa nga tajjidde ku kaadi ya kibiina kya byabufuzi kyonna, kyokka amanyiddwa nti wa ludda oluvuganya. Mu Gavumenti y’ekisiikirize ey’abooludda oluvuganya, Zaake ye minisita avunaanyizibwa ku nsonga z’amawanga g’obuvanjuba bwa Afrika. Enock Kato Zigoti, eyali ssentebe wa NRM mu disitulikiti y’e Mityana bwe yafa mu December wa 2016, amawulire gaasooka kuyitihhana nti Butebi y’omu ku baali beegwanyiza okumuddira mu bigere.\nKyokka okulonda okwali okw’okujjuza ekifo tekwategekebwa, bwatyo eyali omumyuka wa ssentebe Haruna Kibirige Nziiza n’asigala mu ntebe n’okutuusa leero. Butebi bwe yabuuziddwa oba nga ddala kituufu wa NRM era nga yandyagadde okubeera ssentebe w’ekibiina, yagambye nti abantu abalowooza nti wa ludda oluvuganya Gavumenti bakyamu.\nYagambye nti eky’okubeera nga yazaala omubaka w’oludda oluvuganya tekitegeeza nti naye kyali kuba bazaala mibiri. “Zaake musajja mukulu eyeetegeerera era bw’abeera asazeewo okubeera mu kibiina ky’ebyobufuzi kyonna libeera ddembe lye,”. Butebi bwe yagambye. Ku ky’okwesimbawo yagambye nti abadde tannaba kukirowoozaako, weewaawo nga waliwo abaamutuukirira nga bamusaba yeesimbewo. Olw’okuba ekifo kino kirondebwa abakulembeze bangi, abantu bwe babeera bamulabyemu obusobozi ne bakimuwa asobola okubaweereza.\nKyokka waliwo abakulembeze ba NRM abalwana okulaba nga Butebi tebamukkiriza kukulembera kibiina nga bagamba nti ssinga yali muwagizi mutuufu yalina kuwagira Charles SseruggaMatovu eyali asimbiddwaawo ekibiina mu kulonda kwa munisipaali okwaggwa.\nOkwesimbawo kwa Butebi kutemyemu aba NRM ng’abamu bagamba nti Butebi alina obusobozi okutwala emirimu gy’ekibiina mu maaso kuba amanyiddwa nti yeesobola mu by’ensimbi ate ng’azigaba.\nOmubaka Francis Zaake teyafunise kubeerako ky’ayogera ku nsonga eno, ng’abamuli ku lusegere baagambye nti yabadde awummuddeko nga teyeewulira bulungi. Kyokka abawagira Butebi baagambye nti bw’anakkiriza obwassentebe tekijja kubeewuunyisa kuba aludde nga talabibwa mu ntalo mutabani we z’azze yeenyigiramu ez’ebyobufuzi.\nABA NRM BAWADDE ENDOWOOZA ZAABWE Nuuh Kalamwa, sipiika wa divizoni y’e Busimbi yagambye nti Butebi okwesimbawo aba NRM balina okugulaba ng’omukisa ne bamusembeza okusinga okumugobera ebweru kubaekibiina kyonna kikula bantu. Abali mu bukulembeze yabawadde amagezi okutuula naye bakulaakulanye ekibiina. Munnamateeka Ibrahim Kamya yagambye nti okujja kwa Butebi yagulabye ng’omukisa gw’okufuna abantu abalina embavu abasobola n’okuteeka ssente mu kibiina obutereevu.\nGWE BAAGALA OKUKYUSA ENTEBE AYOGEDDE Haruna Nziiza Kibirige, ssentebe wa NRM aliko yagambye nti talina buzibu na Butebi kubeera mu NRM kuba ddembe lye era baaniriza buli muntu ayingira era y’ensonga ebakuumidde mu buyinza okumala ebbanga. Kyokka ku ky’okubeera ssentebe yamusabye asookere ku kukyusa mutabani we omubaka Zaake amuleete mu NRM, kuba tekigasa ye okuvaayo ate mutabani we n’asigalayo. “Abalonzi be bajja okusalawo okumulonda oba obutamulonda, kyokka mu mbeera gy’alimu akyalina olusozi luwanvu”, Nziiza bwe yagambye.


Bukedde Online - Babirye talina mikono na magulu naye akola buli kimu!: Baze yamusuulawo\nBabirye talina mikono na magulu naye akola buli kimu!: Baze yamusuulawo\n'Mwebale ettoffaali, Masengere wuuno awedde'\nPoliisi ezzizza buggya ogw'eyatta omukozi...\nENJOGERA egamba nti obulema si buteesobola etuukira bulungi ku mulongo Annet Babirye Luwambo omutuuze w’e Bunnamwaya mu Wakiso, olw’engeri gy’akolamu emirimu kyokka nga talina bigere na mikono!\nOkusooka okusisinkana Babirye nnasoose kwebuuza nga ggwe, ono atalina mikono akola atya omulimu gwa ofiisi? Kompyuta aginyiga atya? Ye awandiika atya? Muli ne nneebuuza nti guno omulimu lwaki tebaaguwa omuntu alina emikono?\nWabula mu ddaakika ttaano nga ndi ne Babirye, nnabadde mmaze okweddamu ebibuuzo byonna!\nBabirye asobola okuwandiika ate ayinza okuba ng’asinga naawe asoma bino ng’ate olina emikono.\nAnyiga essimu n’akubira omuntu gw’ayagala ka kube kukeberamu linnya alikebera, asobola okukozesa kompyuta kyonna ky’ayagala ne ku yintanenti agendako, asobola okusiimuula ennyumba, okusitula omwana n’okwoza!\nEra bano abaana b’ennaku zino abanafu tobageza ku Babirye mu kukola emirimu.\nGgwe okimanyi nti waliwo abakyala abooza engoye ne zitatukula? Kati olowooza oyinza okubamugezaako? Babirye agamba, ekimuyamba okukola bino kwe kuba nga yasalawo okukozesa buli kitundu ku mubiri gwe, kuba yakizuula nti kye kyokka ekisobola okumuyamba, era ekiruubirirwa kye mu nsi kwe kulaba ng’abeera bulungi n’abaana be abana b’alina.\nEbikwata ku bulamu bwe\nBibirye gwe nnasanze mu ofiisi za FIDA (ekibiina ky’abakyala balooya) e Kamwokya ng’anyiga kompyuta ng\_eno bw’anywa ku caayi, olugira n’akuba ku ssimu yannyumiriza olugendo lw’obulamu bwe omuli n’omusajja eyamukuba embaga kyokka n’amusuulawo n’abaana baabwe bana era kati y’abalabirira:\nNazaalibwa April 28, 1975e Namagabi-Kayunga, ew’omugenzi Ssaalongo Sylvester Luwambo n’Omumbejja Paulina Nkinzi ( ono gyali e Kayunga).\nObulamu bwange tebubadde bwangu nnyo kubanga okuva ku myezi mwenda bantemako emikono olw’obulwadde obwali bugivunza wamu n’ebigere era nkuze bantegeeza nti nnalwala olukusense ng’eno y’ensonga eyabitemyako.\nObulamu tebwabeera bwangu, kubanga n’abazadde ssaako abooluganda be nnali nsuubira okubeera nange mu kaseera akazibu bankwekanga nga balaba mbaswaza, okwo gattako obutabaako kye bannyamba okuggyako mwannyinaze Denis Buyoga Katongole mu famire yonna.\nAnnet Babirye talina mikono na magulu naye yeesobola.\nN’embeera eno gy’olaba gye ndimu y’annyamba yekka abalala bonna teri afaayo, naye Mukama ambeezaawo.\nMu kusoma kyannumanga nnyo ng’abantu bwe mba ntambula mu kkubo nga bampita mulema, nga kinnuma kuba nalabanga abansosola!\nMu 1997 nnagenda mu lukung’aana e Seeta-Mukono olwali ku wooteeri ya Elly’s Motel eno gye naddiramu essuubi kubanga nnalabayo abalema abatasobola kweyamba! Tolaba nti nze sirina mikono na bigere naye bali nga bali bubi nnyo ate nga banneegomba kubanga nze nsobola okwekolera emirimu egisinga.\nEra okuva olwo nnaguma, luli nga nnyambala sikaati eziriko ensawo ne bwe nnabanga nva ku ssomero ng’emikono ngikweka mu nsawo olw’okutya okumpita omulema, wabula ebyo ne mbivaako ne bwe bampita mulema nga sikyafaayo nneetambuliranga byange.\nDr. Francis Kitaka owa Quality Chemicals ye yansomesa okuva mu S.I okutuuka lwe nnamaliriza dipulooma mu by’obutonde by’ensi e Makerere.\nPulayimale nnagisomera ku St. Tereeza e Bunnamwaya, nasomerako mu Kitebi SSS gye nnatuulira S.4 ate S.6 ne ngimalira Ntebe SSS.\nNaye tondaba mu bulema bwange, okuggyako ku bibuuzo bya S.6 kwokka kwe bannyongera obudde naye ku P.7 ne S.4 nnakozesa obudde bwe bumu n’abayizi abalina emikono gyombi!\n‘Baze yansuulawo naye nneekolera’\nBwe nnamaliriza okusoma ne ntandikwa okweyiiya, wabula mu mbeera eno okunoonya omulimu si kyangu kuba buli gy’ogenda okugusaba oli akulaba ng’atalina ky’asobola kukola.\nBangi oluyingira ofiisi ye alowooza ozze kumusaba buyambi, kale okukakasa alina omulimu nti mu bulemu bwo olina ky’oyinza okugatta ku kkampuni ye oba ekitongole si kyangu.\nAba Send a Cow e Ntinda be nnasooka okukolerako okuva mu 2008 okutuuka mu 2014, eno nnakolerangayo ng’omusomesa w’abalunzi be baawanga ente. Wabula okuva mu 1997 lwe nnamaliriza dipulooma nzize nkolerako mu bibiina eby’enjawulo nga njogera n’abantu be bakolagana nabo n’abo abalina obulemu nga mbazzaamu essuubi.\nMu kiseera kino nkolera mu kibiina kya FIDA e Kamwokya ng’eno ndiyo ng’omukozi ow’ekiseera ayambako ku kubuulirira abakyala abalina ebizibu ebitali bimu naddala ebikwatagana n’amaka.\nNsobola okusomesa nga mbuulira abantu ebigambo ebibazzaamu essuubi, nsobola okubudaabuda abalwadde ba siriimu, nsobola okukulira pulojekiti yonna nga zino ez’ebibiina by’obwannakyewa, nsobola okusomesa ku bikwata ku ddembe ly’abaana n’abantu abakulu kale omuntu asobola okunkozesa mu mbeera eyo aba annyambye kuba kijja kunnyamba okufuna fiizi z’abaana ezinfuukidde ekizibu kuba ne baze eyandinnyambye yandekawo.\nBabirye ng’asiimuula. Ku ddyo, Babirye ng’ayoza.\nWabula singa mba nfunye omuntu n’ampa kapito ne mba nga nsobola okukolayo kabbizinensi akasobola okunnyingiriza ssente buli lunaku zinnyambako okulabirira awaka ate n’okufunamu fiizi z’abaana. nnali ndowoozezza okutandikawo akaduuka akatunda ebintu ebya lejjalejja naye byonna byagaana lwa kapito.\nEbikwata ku famire\nBino Babirye tayagala kubyogerako nnyo kubanga bimujjukiza ebyaliwo, mu 2000. “Nnali mu musomo e Gulu, kwe kufuna ssimu. Nnasooka kwekengera nnamba nga sigimanyi, ng’enda okugikwata nga ddoboozi lya musajja.\nBwe namubuuza nti ggwe ani? Kwe kunziramu nti, ‘Nze James Kiyingi, wabula njagala tusisinkaneko maaso ku maaso’.\nKino kyali kipya gyendi kubanga n’omuntu nga simumanyi. Nagaana okumusisinkana wabula yannemerako ng’ankubira amasimu buli kiseera.\nKale naawe ebyo obimanyi, yali ategeeza bya kung’anza. Nabuulirako mukwano gwange omu kwe kumpa amagezi okusisinkana omusajja ono kuba yang’amba nti era kye kiseera okumpa omwami era awo omukwano gwange ne Kiyingi we gutandikira.\nMu 2002 ne tuzaala omwana waffe asooka Eric Lumu kati alina emyaka 13 ng’asoma S.I ku Baptist High School Kitebi. Twazzaako Immaculate Nabayise 10, asoma P.5, kuddako Benjamin Sserunkuuma asoma P.3 bombi basomera ku Mother Care Preparatory n’asembayo Charles Kayinda ow’emyaka esatu atannatandika kusoma.\nWabula engeri gye nzaddemu abaana bano nayo ya matankane, oba omusajja yakozesa mukisa gwa kuba nga ndi mulema n’atandika okunjooga! Bwe nazaala omwana asooka era yabulamu awo, olwo n’adda n’annimbalimba kwe kunfunyisa olubuto olwokubiri.\nBabirye n’abaana be.\nNdowooza yalaba tewali ky’anannimba ku luno yadda na mbaga era twagattibwa mu 2005. Awo nnazaala abaana abalala era nga yeebuzaabuza bwatyo, okutuusa wano mu January wa 2014 bwe yagendera ddala, siddangamu kumuwuliza era simanyi gy’ali. nze nnwana n’abaana bange mu buli kimu, era tebalina waka nti oba lugoye luuluno lwa taata!\nBabirye y’esobola mu bintu ebimu\n“Babirye neesobola mu bintu ebimu, nze togaana kunjoleza n’olowooza nti onnumizza nnyo kubanga nsobola okweyoleza engoye n’emikono gyange egitaliiko. Nsobola okukunya olugoye ne lutukula, era nze tewali anjoleza ssuuka zange kubanga ntya nti bajja kuzigubya!\nNsiimuula awaka, emikono singa gigaana nkozesa ebigere! Nsitula omwana ate ne munywesa ne caayi oba okumuliisa emmere, nsobola okuwandiika, mwattu waliwo n’abalina emikono ebiri be nsinga okuwandiika obulungi n’okwanguya nga mpandiika.\nEkintu kye sisobola kukola kwe kusitula ebizitowa n’okuwaata emmere kubanga nnabulwa engeri gye nkwatamu akambe. Wabula ng’enda mu Kampala ne ngula ebintu eby’enjawulo ne nninnya takisi oba bodaboda ne nzira awaka.”\n“Nnali wa myezi mwenda nga mu kiseera ekyo mbeera ne jjajjange Anna Nakiwala nga gwe bansuulira e Bunnamwaya. Ono ye yanga’amba nti nalwala olukusense olwandeetera okuvunda emikono n’amagulu ne batuuka okugatemako.\nBabirye tanyiga kompyuta aweneenya mbwa!\nWabula maama wange okunsuulawo ng’agamba nti yali takyasobola mbeera yange. Nnabeera ne kitange okumala ekiseera nga jjajja afudde ne taata okutuusa lwe yafa nga gwe nneekubako, ate ne mulongo munnange Nakato oba oli awo gwe nandibadde naye bang’amba nti ono yabuuka nga baakatuzaala.\nOkusoomoozebwa mu bulamu\nNamanyiira abantu okumpita mulema era sikifaako, wabula abantu bayitirira okuntunuulira. Oli n’akulaba n’atuuka n’okuyita munne ajje alabe! Bwe baba beesemberedde n’akoona ku munne, mpulira nga kimmalako emirembe!\nAbantu abatuyisaamu amaaso naddala gye tusaba emirimu nga balowooza nti omulema teyeesobola abo nabo, bantama.\nOkuweerera abaana nga siriiko ayamba nakyo nkisanze nga kizibu kubanga, olumu emirimu gimbula ssente ne zibula nakyo kimpa obuzibu.\nOkubalabirira nakyo kizibu, wabula waliwo omukyala Josephine Namirembe, mulirwna wange amanyiddwa ennyo nga ‘maama w’abaana’ annyambako ku by’emmere ebiseera ebimu.\nOkusomooza okulala kuba ku bigere bino, omusana kasita gwaka ennyo bitandika okuzimba n’emikono okutandika okuyubuka ne ginnuma nnyo.\nAbantu naddala abalina obulemu ku mibiri gyabwe tebalina kwenyooma, babeeko bye bakola okulaba nga beetuusaako bye baagala bave mu kulowoolereza mu kusabiriza.\nEmmotoka abavubuka ze basinze okwettanira mu 2014\nNoah Voxy: Mmotoka esobola okutambuza famire mu nnaku enkulu


Bukedde Online - Bamutemyetemye ng'abaagala ssente zeyatunze mu birime\nMuseveni akungubagidde munnansiko eyabafumbiranga...\nOmutuuze ng'apooceza kitanda\nBya Prossy Kulule\nABANTU ab’ettima balumbye Ssemaka ng’ali mu kinaabiro ne bamusanjaga ebiso omubiri gwonna nga baagala nsimbi ze yatunda mu birime.\nAbadde y’akayingira ekinaabiro nga y’egyeeko engoye kwe kumusanjaga ebiso omubiri gwonna era we bagyidde okumuyamba bamusanze ataawa.\nMzee Ronald Mukiibi omutuuze ku kyalo Lukomera e Luweero y’aleeteddwa mu ddwaliro e Mulago ng’ali mu mbeera mbi oluvannyuma lw’okulumbibwa abatemu awaka we bwe yabadde anaaba akawungeezi kwe kumutematema ebiso omubiri gwonna.\nMukyala we Florence Nakayenga agamba nti abatemu okubalumba ne batemula bba ku lunaku lwa Sande baali mu nnyumba ku saawa nga bbiri nga y’akatwalira bba amazzi g’okunaaba mu kinaabiro .\n“Mba n’akamala mu nnyumba edakiika nga ttaano kwe kuwulira omwami ng’awoggana asaba obuyambi kwe kufuluma nga nange ndaya enduulu kyokka nga simanyi gubadde.\nEra ngenda okumutuukako nga yenna afuuwa musaayi.Bwatyo bwe yategezezza. Agamba nti abatemu bamusikambula okutuuka wabweru nga afuuwa musaayi era ngenda okutuuka kwe kulaba abasajja babiri nga babulira mu kisaka.\nAgamba nti mu kiseera ekyo omukyala yayita abatuuze wakati mu kuwoggana kwe kuyoolayoola Mukiibi okumutwala mu ddwaliro lya Lacho e w’obulenzi kyokka abasawo ne balagira okumuleeta e Mulago nga yenna afuuwa musaayi. Kyokka abamu kubamuyambye bategeezezza nti yandiba nga bamulumbye lwa nsimbi ze yafuna mu sizoni.


Bukedde Online - Balumbye munnaabwe abalemesezza okutunda ettaka\nWanyoto agumizza ab'e Bugiri ku tteeka ly'obufumbo\nOmujaasi wa UPDF eyatta ab'e Luweero akwat...\nABATUUZE ku kyalo Kyamugasha mu ggombolola y’e Rugando beekyaye ne bakkakkana ku bintu bya bannaabwe ne babisaanyaawo nga babateebereza okutta eyatemuddwa mu bukambwe.\nOmugenzi Yona Kurubakanya abadde abeera ku kyalo kino yalumbiddwa abantu abaabadde babagalidde amajambiya n’emiggo mu ssaawa z’amalya g’ekyemisana ku Lwokutaano wiiki ewedde ne bamusala ng’embuzi ne bamutta.\nWabula n’abooluganda abaabadde bazze okuziika beesasuzza ku be bateebereza okutta omuntu waabwe ne balumba amaka gaabwe ne bagasaanyaawo n’okusaawa ensuku n’okutema ebisolo byabwe. Poliisi yatuuse n’ekuba amasasi mu bbanga okubagumbulula wabula ng’ebintu ebisinga bisaanyeewo.\nOmwogezi wa Poliisi mu bitundu bya Ankole, Polly Namaye yategeezezza nti baakakwata abantu musanvu mu bulumbaganyi buno ng’abalala banoonyezebwa.\nNamaye yategeezezza nti n’abaatwalidde amateeka mu ngalo okutta Kurubakanya abamu babakutte.\nAkulira ebyokwerinda mu Ggombolola y’e Rugando, Alex Kawuki yategeezezza nti obulumbaganyi buno kyaddiridde abataka okwekolamu omulimu nga n’omugenzi kwali ne bagula ettaka balikolereko ebintu by’okwekulaakulanya wabula ate ne baagala balitunde bagabane ssente ekintu Karubakanya kye yagaana ng’era ensonga zino zaatuuka n’ewa RDC, Clement Kandole n’ayita Ssentebe w’ekyalo, Matayo Tumushabe n’agaana.\nOkuva olwo abamu ku banne babadde bamwewerera okumutuusaako obulabe okubalemesa okutunda ettaka. Kawuki yategeezezza nti olwamaze okumutta ne bookya n’enju ye n’esaanawo. Mukyala w’omugenzi, Enid Kurubakanya yategeezezza nti bba baamulanze lwa bintu ebibadde bibakwasa ensaalwa. Yasabye Gavumenti ebadduukirire kuba tebakyalina kantu.\nLubega Vegas awumizza Munnakenya n'awera\nAbakozi mu makolero e Mukono bawanjaze:'Tuyisibwa nga nsolo'\nDr. Lwanga ayanukudde Fr. Musaala, Kalidinaali akomyewo


Abaafuna ebintu by'Abayindi e Masaka basattira\nAbaafuna ebintu by’Abayindi e Masaka basattira\nAbantu abasoba mu 250 abaafuna ku byobugagga ebyalekebwa Abayindi mu kibuga Masaka bwe baafuumulwa Idi Amin bali mu kusattira olw’akakiiko akaateekebwawo Gavumenti okunoonyereza ku bantu abeekomya eby’obugagga mu bukyamu okutandika emirimu gyako.\nAbakungu ku kakiiko kano akakulemberwa Dr. Abdul Byakatonda baasoose kusisinkana abakulembeze b’ekibuga n’aba disitulikiti y’e Masaka n’abantu abali mu bizimbe bino.\nAbamu tebaagenzeeyo olw’okutya ebyabadde biyinza okuddirira ng’ensisinkano yabadde ku kitebe kya Munisipaali y’e Masaka. George William Bizibu, Ssaabawandiisi w’akakiiko kano yategeezezza nti ebintu bingi ebyatwalibwa mu bukyamu ng’abaabigula tebasoose kumanya bwannannyini obutuufu.\nN’agamba nti embeera eno y’evuddemu ettaka erimu okubeera n’ebyapa ebisukka mu kimu ng’abaagula abamu baabawa bicupuli. Yanenyezza abakakiiko ka disitulikiti y’e Masaka ak’ettaka n’enkiiko z’ekibuga ezaaliwo okutunda ebyobugagga bino naddala mu kifo ekimanyiddwa nga Mutuba - Musisi Gardens ng’ate amateeka gakirambika bulungi nti minisita w’ebyensimbi y’alina obuyinza okulangirira okutundibwa kw’ebyobugagga byonna ebiri wansi w’akakiiko kano.\nEbyapa ebisoba mu 40 ebyagabibwa mu ngeri eno n’ebirala bakayungirizi b’ettaka bye baali baagala okutunda akakiiko kaabitaddeko envumbo okutuusa ng’okunoonyereza kuwedde.\nBataddewo akakiiko k’abantu 13 nga kakulemberwa RDC wa Masaka, Herman Ssentongo ng’amyukibwa ssentebe wa disitulikiti y’e Masaka Jude Mbabaali ne Meeya w’ekibuga Godfrey Kayemba Afaayo okuyamba ku kakiiko ku nsonga ezimu.


Bukedde Online - Bawakanya okuddamu okubala obululu\nBawakanya okuddamu okubala obululu\nAloopye mulamu we\nBabiri baagala kusiguukulula Muyanja e Mukono\nAdded 28th February 2011\nAbawagizi baÂ Lulume baakutte amayinga n'ebiti ne baziba enguudo ezigenda ku kitebe kya Disitulikiti e Buikwe n'olugenda e Kiyindi kyokka poliisi nâ€™erwanagana nabo nga bwe babakubamu omukka ogubalagala n'okukwata abamu.\nTtiyagaasi yatuuse ne ku ssomero lya Buikwe Modern P/S, abayizi ne babalagi\nTtiyagaasi yatuuse ne ku ssomero lya Buikwe Modern P/S, abayizi ne babalagira okudda eka nga bwe bafeesa nâ€™okukaaba.\nAbaÂ LulumeÂ okuva mu mbeera kyavuddeÂ ku bubbokisi bw'obululu obubadde bukuumibwa mu ofiisi z'akakiiko kâ€™ebyokulonda e Buikwe okuggyibwaayo nga ssatu teziriiko nvumbo eyali essiddwaako ate ngâ€™endala musanvu zo ebi-saanikira byaazo birebevu.\nBaawakanyizzaÂ Â Â okuddamu okubala obululu ne batiisa obusungu okubumalira ku buli abasala mu maaso. Okuddamu okubala obululu mu Buikwe South kyavudde ku David Mutebi owa NRM okuwangulwa Dr. Lulume Bayiga mu kulonda kw'ababaka ba Palamenti kyokka Mutebi n'awakanya ebyavuddemu.\nMutebi yagenze mu kkooti e Mukono ne yeemulugunya, omulamuzi Mary Ikit n'alagira okubala obululu kuddibwemu. AkakiikoÂ Â kâ€™ebyokulonda kaasindise Ibrahim Kakembo okukulira okubala obululu wakati mu kuwakanyizibwa.\nBannamateeka ba Lulume bazze ne bakkiriza okubala obululu kutandike kyokka baabadde batandise ne Lulume nâ€™atuuka nâ€™abigaana ngâ€™alaba obubokisi obumu ssi busibe nâ€™agamba nti baabukuttemu.\nMutebiÂ neÂ BayigaÂ baata-ndise okuwanyisiganya ebisongovu, era abaakakiiko baliko gye baakubidde essimu ne babalagira okuyimiriza okubala obululu basooke badde mu kkooti nga Lulume bwe yasabye.\nMutebi yasigadde awera nti ekkubo lyâ€™akutte bwe litavaamu mulamwa agenda mu Kkooti esingako.\nNambooze weebale kukkaanya nâ€™aba DP\nOmusajja ayokezza ebintu byange byonna\nAbâ€™e Pader basindidde Bidandi obwavu\nBannange mukulike bbookisi


Bukedde Online - Trump afuumidde Minisita w'ensonga z'ebweru\nTrump afuumidde Minisita w'ensonga z'ebweru\nBannayuganda mu Bungereza batongozza omulimu...\nAdded 14th March 2018\nPULEZIDENTI wa Amerika Donald Trump afuumudde Minisita ow’ensonga ezeebweru Rex Tillerson abadde yaakava ku bugenyi mu Afrika obwamutuusizza ne ku muliraano e Kenya.\nMinisita Rex Tillerson eyafuumuddwa\nTrump yategeezezza bannamawulire eggulo nti, ekimugobezza Tillerson bwe butakakkaanya wakati waabwe ku nsonga nnyingi naddala ku bya North Korea, n’eby’endagaano ya Iran ku bya nukiriya Trump gy’ayagala okuyuzaayuza kyokka nga Tillerson takkiriza.\nAmawulire ag’okugoba Tillerson, Trump yasoose kugassa ku mukutu gwe ogwa Twitter n’ategeeza nti, alonze akulira bambega ab’ekitongole ekikettera ebweru wa Amerika ekya CIA, Mike Pompeo okumuddira mu bigere ate Gina Haspel abeere dayirekita wa CIA omupya.\nBombi Pompeo ne Haspel balina kusooka kukakasibwa palamenti ya Amerika eya Senate balyoke batandike emirimu gyabwe mu butongole.\nTrump agenze okugoba Tillerson nga yaakamala okulangirira nga bw’ateekateka okusisinkana omukulembeze wa North Korea Kim Jong un mu May omwaka guno era kigambibwa nti, Tillerson teyategedde ku bya Trump okukkiriza okutuula ne Kim Jong un bwe baludde nga baawakanyisiganya ebisongovu n’okuwera okulwanagana.\nTillerson okugobwa ku mulimu gwe yaakamalako omwaka gumu n’omwezi gumu, ayingidde mu byafaayo ng’omu ku baminisita ba Amerika ab’ensonga ezeebweru abatabugumizza kifo ekyo olw’obutakkaanya bw’abadde nabyo ne Trump.\nMizayiro za Korea zitiisizza Trump: Akomye mu kkubo tatuuse ku nsalo\nTrump asazizzaamu olugendo lw'e Bungereza n'alumiriza Obama okutunda ekitebe kyabwe obusentesente obutagula na binyeebwa


2 Timoseewo 4 | Bayibuli ey'Oku Mukutu Gwaffe Ogwa Intaneeti | New World Translation\n“Tuukiriza mu bujjuvu obuweereza bwo” (1-5)\nBuulira ekigambo n’obunyiikivu (2)\n“Nnwanye olutalo olulungi” (6-8)\nAyogera ebimukwatako (9-18)\n4 Nkukuutira mu maaso ga Katonda ne Kristo Yesu aliramula+ abalamu n’abafu+ bw’alirabisibwa+ era bw’alijja mu Bwakabaka bwe:+ 2 Buuliranga ekigambo;+ kibuulire n’obunyiikivu mu biseera ebirungi ne mu biseera ebizibu; nenyanga,+ labulanga, buuliriranga, ng’olaga obugumiikiriza era ng’oyigiriza mu ngeri ennungi.+ 3 Kubanga ekiseera kijja abantu lwe bataligumiikiriza kuyigiriza okw’omuganyulo,+ naye nga bagoberera okwegomba kwabwe, balyekuŋŋaanyiza abayigiriza abalibabuulira ebyo bye baagala okuwulira.+ 4 Baligaana okuwuliriza amazima ne bawuliriza ebintu eby’obulimba. 5 Naye ggwe, beera ng’otegeera bulungi mu bintu byonna, gumira ebizibu,+ kola omulimu gw’omubuulizi w’enjiri,* tuukiriza mu bujjuvu obuweereza bwo.+ 6 Kaakano nfukibwa ng’ekiweebwayo eky’eby’okunywa,+ era ekiseera eky’okuteebwa kwange+ kinaatera okutuuka. 7 Nnwanye olutalo olulungi,+ embiro nzimalirizza,+ okukkiriza nkukuumye. 8 Okuva mu kiseera kino, nterekeddwa engule ey’obutuukirivu+ Mukama waffe omulamuzi omutuukirivu+ gy’alimpa ng’empeera ku lunaku luli,+ naye si nze nzekka wabula n’abo bonna abaagala okulabisibwa kwe. 9 Fuba nnyo okujja gye ndi mu bwangu. 10 Dema+ yandekawo olw’okuba yayagala ebintu by’ensi eno,* era yagenda Ssessalonika; Kulesuke yagenda Ggalatiya, ate Tito yagenda Dalumatiya. 11 Lukka yekka y’ali nange. Jjangu ne Makko kubanga wa mugaso nnyo gye ndi mu buweereza. 12 Naye Tukiko+ nnamutuma Efeso. 13 Bw’obanga ojja ondeeteranga ekyambalo kye nnaleka mu Tulowa ewa Kappo era oleetanga n’emizingo, naddala egy’amaliba. 14 Alekizanda omuweesi w’ekikomo yampisa bubi nnyo. Yakuwa* ajja kumusasula okusinziira ku bikolwa bye.+ 15 Naawe mwekuume kubanga yaziyiza nnyo obubaka bwaffe. 16 Mu kwewozaako kwange okwasooka tewali n’omu yali nange, bonna banjabulira—ekyo ka kireme kubavunaanibwa. 17 Naye Mukama waffe yali kumpi nange n’ampa amaanyi nsobole okubuulira mu bujjuvu amawulire amalungi, amawanga gonna gasobole okugawulira;+ era nnawonyezebwa okuva mu kamwa k’empologoma.+ 18 Mukama waffe ajja kumponya ebintu ebibi byonna era ajja kundokola antwale mu Bwakabaka bwe obw’omu ggulu.+ Aweebwe ekitiibwa emirembe n’emirembe. Amiina. 19 Nnamusiza Pulisika ne Akula+ awamu n’ab’ennyumba ya Onesifolo.+ 20 Erasuto+ yasigala mu Kkolinso, naye Tulofiimo+ nnamuleka Mireeto nga mulwadde. 21 Fuba nnyo okujja ng’ekiseera eky’obutiti tekinnatuuka. Ewubulo ne Pudene ne Liino ne Kulawudiya awamu n’ab’oluganda bonna bakulamusizza. 22 Mukama waffe abeere n’omwoyo gw’olaga. Ekisa kye eky’ensusso kibeere nammwe.\n^ Oba, “weeyongere okubuulira amawulire amalungi.”\n^ Oba, “by’enteekateeka y’ebintu eno.” Laba Awanny.\n2 Timoseewo 4


Bukedde Online - Nsookera ku kutabaganya Lukwago ne Musisi - Beti Kamya\nEyandesa omulimu ansuddewo\nOmukazi atagambwako yali antamizza ebya laavu\nEyantwala ku yunivasite yanzitattana\nLwaki mpulira sirina maanyi ga kisajja?\nNsookera ku kutabaganya Lukwago ne Musisi - Beti Kamya\nPolof. w'e Makerere eyasobya ku muyizi bamusindise...\nBukedde w'Olwokusatu muwoomu ng'eddoboozi...\nAdded 7th June 2016\nAtegeezezza nti talina buzibu ne Loodi Meeya Lukwago kubanga ye wa mirembe era ky’atandikirako kwe kutabaganya Lukwago ne Musisi, Bannakampala basobole okufuna empeereza gye beetaaga nga tewali bukuubagano.\nBYA GEORGE BUKENYA\nBeti Kamya asuddewo ekibiina kye ne yeegatta ku NRM kyokka n'agamba nti enteekateeka ya Federo agenda kusigala ng’agirwanirira.\nKamya agambye nti ekibiina kya Uganda Federal Alliance si kikye ng’omuntu wabula kya bantu Bannayuganda era ategeka kuyita ttabamiruka abaddize obwapulezidenti bwakyo abasabe balonde omulala.\nAnnyonnyodde nti okuweebwa obwaminisita si mukozi wa Pulezidenti Museveni ye azze kuweereza bantu.\n"Abakozi ba Museveni bali ku ffaamu ye ne ku kitebe kya NRM ku Kyaddondo", Kamya bwe yagambye.\nAgambye nti ye talwanyisa Besigye ng’omuntu wabula alwanyisa nkola ye era abantu tebasaana kulowooza nti okumulonda ku bwa minisita lwakuba abadde alwanyisa Besigye.\nAtegeezezza nti Pulezidenti okumulonda yasoose kwebuuza n’amanya obukozi bwe era kirabika kye yavudde amuwa ekifo kya minisita wa Kampala.\n“Okuwakanya buli kiseera gavumenti tekizimba ggwanga wabula omuntu gwe balonze yenna olina okulaba ng’okwatagana naye musobole okutwala eggwanga mu maaso” Kamya bw’aggumizza.\nEyavuganya ku bukulembeze bw'abayizi e Makerere abuze\nAbadde omwogezi w'Obusiraamu e Lwengo alondeddwa nga Disitulikiti Khadi waayo\nNZE Mediatrice Kubwimana 28, nzaalibwa Burundi naye nga mbeera Namugongo Zooni II. Mu 2011, nafuna omulimu gw’obwayaaya...\nOmukazi atagambwako yali antamizza...\nENNAKU gye ndabidde mu nsonga z’omukwano mpitirivu era nabulako katono okugwenenya.\nEyantwala ku yunivasite yanzitattana...\nNZE Jennifer Alwoch 26, mbeera ku kyalo, Adyel mu Lira. Bazadde bange bampeererako okutuuka mu S6 naye ssente ezinyongerayo...\nLwaki mpulira sirina maanyi ga...\nSSENGA mpulira nga sirina bulungi maanyi ga kisajja. Naye bwe neegatta amaanyi ngafuna bulungi naye ndowooza nti...\nEnsundo ya muganzi wange entiisa...\nSSENGA nnina omuwala gwe njagala naye alina ensundo empanvu ku kisambi. Mugamba agende mu ddwaaliro agamba nti...


Abantu abakkiriza nti obunnabbi bw’enkomereo y’ensi batukkirira dda balina ndowooza kki ku nkomerero y’ensi?\nOkusinziira ku nsomesa egamba nti obunnabbi obukwata ku nkomerero y’ensi bwatukkirira dda, obunnabi bwonna obwa Bayibuli bwayita dda era byafaayo. Ensomesa eno etwala ekitabo ky’Okubikkulirwa okuba ekifaananyi ekiraga eintu ebyatukaawo mu kyasa ekisooka wabulas si biki ebigendawo okutuukawo ku nkomerero. Erinnya ly’ensomesa eno (preterist-soma puriterisiti) liva mu kigambo ekitegeeza ebyayita. Ekitegeeza nti ensomesa eno esomesa nti obunnabbi obukwata ku kunkomerero bwatuukirira ddal. Ensomesa eno ekontana n'eyo egamba nti obunnabi bwakutuukiriza mu biseera ebijja\nEnsomesa y’ekipuliteeri erimu ebiwayi bibiri: Ekipuliteeri ekijjudde, n’ekipuliteeri eky’ekitundu. Emboozi eno egenda kwogera ku Kipuliteeri ekijuude.\nEnsomesa eno egaana obunna obwebiseera ebijja mu kitabo ky’Okubikkulirwa. Esomesa nti obunnabbi bwendagaano empya bwonna bwatuukkirizibwa mu mwaka oluvanyuma lw’emyaka nsanvu nga esu afudde Abaruumi bwebalumba nebasanyaawo Yerusalemi. Basomesa nti buli kintu kyona ekikwatagana n’enkomerero, katugeze, okukomawo kwa Yesu, akaseera ak’okuboonaboona, okuzuukira kw’abafu, n’omusango ogusemayo, byonna byatuukira dda. (Omusango ogusembayo gunateera okutuukirira). Okudda kwa Yesu kwali kwa "mwoyo" ssi kwa mu mubiri.\nEnsomesa ey’Ekipuliteeri esomesa nti Eteeka lyatuukirizibwa nga wayiseewo emyaka nsaavu nga Yesu amaze okufa era endagaano ya Katonda ne Yisirayeeri nekoma. “Ensi n’egulu ebiggya” ebyogerwako mu Okubikkulirwa 21:1 bagamba nti enyonyola ensi empya wali w’endagaano empya. Ng’omukristaayo bwafuuka ekitonde ekiggya (2 Abakkolinso 5:17), n’ensi wansi w’endagaano empya efuuka “nsi mpya.”\nAbakkiriza mu nsomesa eno basonga ku kyawandiikibwa ekiri mu Matayo 24:34, Yesu bweyanyonyola ebigenda okutuukawo kunkomerero. Yagamba, “Mazima mbagamba nti Emirembe gino tegiriggwaawo, okutuusa ebyo byonna lwe birikolebwa.” Bakkiriza nti kino kitegeeza nti buli kimu Yesu kyeyagera mu Matayo 24 kyalina okutuukawo mu mulembe gumu gweyayogeramu— era okusanyaawo kwa Yerusalemi nga wayiseewo emyaka nsaavu gwali “omusango ogusembayo.”\nEbizibu bingi ebiri ku nsomesa y’Ekipuliteeri. Ekisooka, Endagaano ya Katonda n’e Yisirayeri yalubeerera (Yeremiya 31:33-36) era walibaawo okuddizibwa obuggya okwa Yisirayeri (Isaaya 11:12). Omutume Pawulo yalabula abo abalinga Kumenayo ne Fireeto, abasomesa bulimba nti “ ng'okuzuukira kwamala okubeerawo, era waliwo abantu be baavuunikirira okukkiriza kwabwe.”(2 Timoseewo 2:17-18). Ne Yesu okwogera ku “mulembe guno” kirina okutwalibwa okutegeeza omulembe ogunabeerawo okulaba ebintu ebyo byeyagerako mu Matayo 24 nga bitandiise okubaawo.\nEssomo ly’enkomerero zibu okutegeera, era Bayibuli okukozesa ebifaananyi ebitali byabulijjo kiretedde enzivuunula ez’enjawulo ezikwata ku nkomerero. Waliwo ebintu bingi ebisobola okukubibwako ebilowoozo Abakristaayo, wabula, Ekipuliteeri ekijudde kirina obukyamu bungi nti mukyo kigaana okudda kwa Yesu mu mubiri era n’ekibikkirira mu ngeri y’okunyooma okuboonaboona nga kigamba kwatuukawo nga Yerusalemi esanyiziddwawo oba nga egudde.


Bukedde Online - Lwaki Bannayuganda bagulumiza ebimenya amateeka?\nLwaki Bannayuganda bagulumiza ebimenya amateeka?\nTUNUULIRA; Olusozi Dindo ewali ekigere kya...\nWIIKI eno mu Kampala, olutalo lubadde lwa maanyi ku nguudo ng’abalina amaduuka ku bizimbe balwanagana n’abatembeeyi abaagala okuyiwa emmaali yaabwe ku nguudo okukwata bakasitoma abatambula.\nOno yasangiddwa ku luguudo olutwala mmotoka emu ng'avuga kifuulannenge. Aba bodaboda mu kumenya amateeka g'ebidduka mu Uganda bakwata kisooka!\nMu Kampala okupangisa edduuka mu kizimbe olina kusasula mu ddoola, ezitali ntono nno kuba omwezi osasula eziri wakati wa 460 ( 1,500,000/-) ne 2,400 ( 8,000,000/-) okusinziira kizimbe ki na wa we kiri n’obunene bw’edduuka.\nEri omugenyi mu Uganda zino ssente ntono, naye ku kanyigo k’ebyenfuna ke tulimu, n’okuba ng’omupangisa alina kusasula myezi mukaaga, ate awamu mwaka mulamba olaba nga kabiga kennyini.\nKale abaamaduuka balwana n’abatembeeya emmaali eno kubanga omuntu tomusuubira kuyingira dduuka kugulayo kintu ekiri ne ku lubalaza, kabekasinge nga kiri na ku ssente entono okusinga eky’edduuka.\nNaye ekisinga okwewuunyisa kwe kuba ng’abatembeeyi, abamanyidde ddala nti bamenya mateeka bandikaladde, ne balwanyisa poliisi n’abaserikale ba KCCA ng’ate bakimanyi nti be bali mu nsobi!\nNankulu w’ekibuga Jennifer Musisi bwe yali yaakajja mu Kampala kumpi emyaka etaano egiyise yabassaako akazito, era ebikwekweto bye yakola byaleka Kampala anyirira, ng’ayitikamu, ng’atangadde era nga yeegombesa.\nNaye bannabyabufuzi abaagala okufuna obululu bwe baabiyingiramu, ne bawagira abatembeeyi okusigala ku nguudo, ne batandika n’okubuuza wa gye banaalya nga babagobye mu butale ng’aka Parkyard n’obulala obwali bumenyeddwa mukaziwattu naye n’abiggyamu enta.\nWiiki w’eggweereddeko nga n’abaamaduuka nabo batandise okuggya emmaali mu maduuka gaabwe, nabo bagiyiwa ku nguudo, nti olwo zaabike emipiira.\nNaye kino tekyewuunyisa kubanga Bannayuganda batiitiibya nnyo abamenyi b’amateeka. Okugeza Nankulu Jennifer Musisi yali aweze bodaboda mu Kampala ng’ayagala musigalemu ntono nnyo kubanga abavubuka abazivuga bangi tebalina pamiti, banywa omwenge gw’obuveera nga bavuga olwo ne bavaako obubenje obutaggwa.\nOwa takisi ng'ayisizza mu kkoono ly'oluguudo lwa Bombo\nKyokka era bannabyabufuzi ababaza akalulu baamulemesa. Kati buli w’oyita bodaboda zibugira ku ludda kwe zitalina kuyita, n’omala okoonako omu nga bonna bakuyiikira, bayinza okukufuntula agakonde bw’otowonga nnyo osobola okukkirira e Kaganga!\nEkibi ekiriwo nti naffe ne bwe tubalaba nga bavuga tebalina bikoofiira, bavuga banuusa obuveera bwa walagi, nga bodaboda terina butaala oba nga bayita we batalina kuyita tubakubira bukubizi mu ngalo, ne tusaakaanya n’okubasaasira nga bwe banoonya amata g’abaana nga biggwa. Tukuza baana ki!\nEra eno ye wiiki musajjamukulu e Busiwu mu Bukedi gye baamutadde mu kkooti y’ekyalo ne bamuwa emyezi esatu ng’akyamuse nti olw’okuba mulogo! Ssentebe w’ekyalo n’abataka bakimanyi nti kye bakola kimenya mateeka, era nti si be balina okugaba ekibonerezo ng’ekyo naye era baakikoze. Kati olwo musajja wattu ne famire ye bakole ki?\nJjuuzi ne bano abavuga empanka baabadde basitudde enkundi, nga bakukusa obutabo obuyigiriza ebintu ebyo mu masomero, era aba Greenhill e Makindye baabitebezza mu minisitule y’ebyenjigiriza. Naye tolowooza nti babikola tebamanyi, emyaka ebiri egiyise abavuzi b’empanka abakulemberwa Namakula Katende Aisha n’omulala Hadija Namigadde baddukira Girimaani eyo bwe baabulako katono okubakwata nga bakuba enkung’aana mu nkukutu ezigezaako okuyigiriza abawala abato empisa zaabwe envundu!\nBano ne bannaabwe abalala okuli Sadat Luutu ali e Bufalansa, Rebecca Mulondo e Bungereza, ne John Bukenya naye e Bungereza ekirungi poliisi ekyabanoonyerezaako era omwogezi waayo, AIGP Felix Kaweesi yagambye nti babawuliza, we babafunira baakubitebya.\nMu Uganda okutwalira amateeka mu ngalo kyabulijjo, ndowooza lwakuba poliisi erwawo okukola ku bagamenya. Lipooti ya poliisi ey’omwaka oguwedde eraga nti mu 2014 abantu 582 be baakosebwa olw’abantu okutwalira amateeka mu ngalo; mu 2015 baali 601 ate kibalirirwa nti buli lunaku abantu 1.6 be bakosebwa olw’abantu okutwalira amateeka mu ngalo.\nAkwata mukazi we ng’ayenze ayagala kusooka kumukuba kakumbi ku mutwe; olwa poliisi okulemererwa okukola ku kibbattaka kati abapunta ne bannannyini ttaka abagenda okulambula ettaka bakuba bakube, awamu babasse.\nKu nguudo osanga aba takisi batikkira mu luguudo wakati, abasaabaze be beesabira ddereeva avuge endiima, n’okuyisiza mu makoona wadde kimenya mateeka kyabulijjo.\nEkirina okukolebwa ye poliisi n’ebitongole ebikuumaddembe okussaayo omwoyo mu kukwasisa amateeka, babeere benkanya eri buli omu olwo n’abantu lwe banaabassaamu obwesige.\nMukube mu ngalo afande antutte!


Ente yazzemu okuwangula engabo y’emipiira gy’ebika mu maaso ga Kabaka, ssente Mengo zeyakugaanyizza zabiddwa « BugandaWatch\nBaganda Clans, Buganda, Culture, Diaspora, Events, Headlines, News, People, Sports\nabataka, baganda, bika, buganda, bulemeezi, football, kabaka, kamulegeya, mengo, mutebi, muwenda, netball, news, Uganda, youth\nMengo ekyelemye okusasula ebika ebyetaba mu mpaka z’akamalirizo ez’omupiira gw’ebika bya Baganda\nKu lwa 25 November, 2017, Ssabasajja Kabaka wa Buganda, Muwenda Mutebi II, yalabise ku mukolo gw’empaka z’omupiira gw’Ebika bya Baganda ez’akamalirizo (finals). Empaka zino zabadde Bukalasa mu Bulemeezi.\nEkika ky’Ente kye kyawangudde nga kikubye eky’Effumbe goolo 1 ku 0, era nga gwemulundi ogw’okubiri mu myaka ebiri nga Ente ewangula engabo y’omupiira gw’ebika bya Baganda. Ennnyonyi Ennyange ye yawangudde engabo mu mpaka z’okubaka omupiira gw’abakyala ku bugoba 50 ku 35.\nWaaguddewo akacankalano abakulira ttiimu ezasambye bwe baagenze eri Mw. Yusufu Kamulegeya, ssentebe w’akakiiko akaategese empaka (Bika Football Committee) abawe ensako gyebasubizibwa olw’okwetaba mu mpaka. Olwo nabategeeza nti talina ssente zakubawa.\nOmu ku kubenyigidde mu kubanja ssente zino yategezeezza BugandaWatch nti, “Buli omu yawunikiridde, Mw. Kamulugeya bwe yabagambye, neriiso ekalu, nti ssente ezabadde zikunganyizibbwa zonna ababbi bamenye emmotoka mweyabadde aziterese nebazinyaga”.\nSsente Kamulegeya ze yagambye nti zamubbidwako abakulira tiimu ezetabye mu mpaka z’akamilirizo ze babadde bategese okusasuza amabanja ga woteeri ezabasuzizza n’okubaliisa awamu n’emotoka ezabatambuzizza.\nTekinnategerekeka obanga Mengo enekwata muggwanika esasule ab’ebika ebyetabye mu mpaka ez’akamalirizo ensako zaabwe mu bujjuvu. Wabula, ssinga Mengo enesamba obuvunanyizibwa buno, kisoboka abamu ku banaaba bafiiriddwa okufuna endowooza egamba nti Mw. Kamulegeya ne banne e Mengo bebbye bokka.


6 Naye ebigambo byange n'amateeka gange, bye nnalagira abaddu bange, bannabbi, tebyabasanga bajjajjammwe? ne bakyuka ne boogera nti Nga Mukama w'eggye bwe yalowooza okutukola ffe, ng'amakubo gaffe bwe gali n'ebikolwa byaffe nga bwe biri, bw'aryo bwe yatukola.\n14 Malayika eyali ayogera nange n'annamba nti Yogerera waggulu ng'ogamba nti Bw'ati bw'ayogera Mukama w'eggye; nkwatiddwa Yerusaalemi ne Sayuuni obuggya, obuggya obungi.\n20 Mukama n'anjo lesa abaweesi bana.\n21 Ne njogera nti Abo bajja kukola ki?\tN'ayogera nti Gano ge mayembe agaasaasaanya Yuda omuntu n'okuyimusa n'atayimusa mutwe gwe; naye bano bazze okugasaggula, okusuula amayembe g'amawanga agaayimusizanga ejjembe lyabwe ku nsi ya Yuda okugisaasaanya.\n1 Ne nnyimusa amaaso gange ne ntunuulira; era, laba, omuntu ng'alina omugwa ogugera mu ngalo ze.\n2 Ne njogera nti Ogenda wa ggwe? N'aŋŋamba nti Okugera Yerusaalemi, ndabe obugazi bwakyo bwe buli n'obuwanvu bwakyo bwe buli.\n3 Era, laba, malayika eyali ayogera nange n'avaayo ne malayika omulala n'avaayo okumusisinkana\n4 n'amugamba nti Ddukanako; mugambe omuwbuka oyo nti Yerusaalemi kiribaamu abantu balifikka mu bbugwe kubanga abantu bangi n'eby'omu bisibo bingi wakati mu kyo.\n5 Kubanga nze ndiba ku kyo bbugwe ow'omuliro enjuyi zonna era ndiba kitiibwa wakati mu kyo, bw'ayogera Mukama.\n6 Mukale, mukale, mudduke muve mu nsi ey'obukiika obwa kkbno, bw'ayogera Mukama; kubanga ng'empewo ennya ez'eggulu bwe ziri, bwe mbasaasaanyizza, bw'ayogera Mukama.\n7 Kale, Sayuuni, dduka owone, ggwe atuula n'omuwala wa Babulooni.\n8 Kubanga bw'ati bw'ayogera Mukama w'eggye nti Oluvannyuma lw'ekitiibwa antumye eri amawanga agaabanyaga; kubanga abakomako mmwe akoma ku mmunyi y'eriiso lye.\n9 Kubanga, laba, ndibakunkumulirako omukono gwange ne baba mwandu gw'abaddu baabwe; nammwe munaamanya nga Mukama w'eggye ye yantuma.\n10 Yimba, sanyuka, ggwe omuwala wa Sayuuni: kubanga, laba, njija nange naabeeranga wakati mu ggwe, bw'ayogera\tMukama.\n11 Ku lunaku olwo amawanga mangi agalyegatta ne Mukama ne gafuuka bantu bange: nange naabeeranga wakati mu ggwe, naawe onootegeeranga nga Mukama w'eggye yantuma gy'oli.\n12 Era Mukama alisikira Yuda, okuba omugabo gwe mu nsi entukuvu, era alyeroboza nate Yerusaalemi.\n13 Musirike, abalina omubiri mwenna mu maaso ga Mukama; kubanga azuukuse mu kifo kye ekitukuvu mw'abeera.\n1 N'anjolesa Yosuwa, kabona asinga obukulu, ng'ayimiridde mu maaso ga malayika wa Mukama, ne Setaani ng'ayimiridde ku mukono gwe ogwa ddyo abe omulabe we.\n2 Mukama n'agamba Setaani nti Mukama akunenye, ggwe Setaani; weewaawo, Mukama eyeerobozezza Yerusaalemi akunenye: oyo si kisiriiza ekikwakkulibwa mu muliro?\n3 Era Yosuwa yali ayambadde engoye ez'ekko n'ayimirira mu maaso gamalayika.\n4 N'addamu n'agamb abo abaali bayimiridde mu maaso ge, n'ayogera nti Mumwambuleko engoye ez'ekko. N'agamba Yosuwa nti Laba, nkuyisizzaako obubi bwo; nange naakwambaza ebyambalo ebitenkanika.\n5 Ne njogera nti Bamutikkire ku mutwe gwe ekiremba ekitukula. Awo ne bamu tikkira ku mutwe gwe ekiremba ekitukula ne bamwambaza engoye malayika wa Mukama n'ayimirira awo.\n6 Malayika wa Mukama n'a labula nnyo Yosuwa, ng'ayogera nti\n7 Bw'ati bw'ayogera Mukam w'eggye nti Bw'onootambuliranga mu makubo gange, era bye nkuutira bw'onoobinywezanga, kale naawe ennyumba yange onoogisaliranga omusango, n'empya zange onoozikuumanga, era ndikuwa ekifo eky'o kusembereramu mu banno abayimiridde.\n8 Kale, wulira, Yosuwa kabona asinga obukulu, ggwe ne banno abatuula mu maaso go kubanga be bantu ab'akabonera bano; kubanga, laba, ndireeta omuddu wange Ettabi.\n9 Kubanga laba, ejjinja lye nteese mu maaso ga Yosuwa; ku jjinja limu kuliko amaa so musanvu; laba, ndyolako enjola zaalyo, bw'ayogera Mukama w'eggye; ndiggyamu obubi mu nsi eyo ku lunaku lumu.\n10 Ku lunaku luli, bw'ayogera Mukama w'eggye munaayitanga buli muntu munne okujja wansi w'omuzabbibu ne wansi w'omutiini.\n1 Malayika eyali ayogera nange n'akomawo, n'anzuukusa ng'omuntu bw'azuukusibwa mu tulo twe.\n2 N'aŋŋamba nti Olabye ki Ne njogera nti Ntunudde, era, laba, ekikondo eky'ettabaaza ekya zaabu kyonna n'ekibya kyakyo nga kiri waggulu ku kyo n'ettabaaza zaakyo omusanvu; ettabaza eziri waggulu waakyo, buli ttabaaza ng'eriko em miro musanvu:\n3 n'emizeyituui ebiri ku mabbali eruuyi n'eruuy ogumu ku mukono ogwa ddy ogw'ekibya, ogumu ku mukon gwakyo ogwa kkono.\n4 Ne nzira mu ne mamba malayika eyali ayogera nange ne njogera nti Ebyo biki mukama wange?\n5 Malayika eya ayogera nange n'addamu n'aŋŋamba nti Tomanyi ebyo bwe biri? Ne njogera nti Nedda, mukama wange.\n6 N'addamu n'agnamba nti Kino kye kigambo kya Mukama eri Zerubbaberi nga kyogera nti Si lwa maanyi so si lwa buyinza naye lwa mwoyo gwange, bw'ayogera Mukama w'eggye.\n7 Olusozi olunene ggwe, weeyita ki? mu maaso ga Zerubbaberi olibeera lusenyi era alireeta ejjinja erya waggulu ne balirangirira nti Liweebwe ekisa, liweebwe ekisa.\n8 Nate ekigambo kya Mukama ne kijja gye ndi nga kyogera nti\n9 Emikono gya Zerubbaberi girasizza ennyumba eyo; era n'emikono gye girigimala; era olitegeera nti Mukama w'eggye ye Yantuma gye muli.\n10 Kubanga ye ani anyoomye olunaku olw'ebitono? Kubanga balisanyuka era baliraba ejjinja erigera mu ngalo za Zerubbaberi, bano omusanvu, ge maaso ga Mukama; gaddukanaddukana mu nsi zonna.\n11 Ne nziramu ne mmugamba nti Emizeyituuni gino ebiri kye ki ku mukono ogwa ddyo ogw'ekikondo eky'ettabaaza ne ku mukono gwakyo ogwa kkono?\n12 Ne nziramu omulundi ogw'okubiri ne mmugamba nti Amatabi gano abiri maki ag'emizeyituuni agali ku mabbali g'emimwa ebiri egya zaabu ageemalamu gokka amafuta aga zaabu?\n13 N'anziramu n'ayogera nti Tomanyi ago bwe gali? Ne njogera nti Nedda, mukama wange.\n14 Awo n'ayogera nti Ago be baana babiri ab'amafuta abayimirira awali Mukama w'ensi zonna.\n1 Era nate ne nnyimusa amaaso gange ne ntunuulira; era, laba, omuzingo gw'ekitabo ogubuuka.\n2 N'aŋŋamba nti Olabye ki ggwe? Ne nziramu nti Ndabye omuzingo gw'ekitabo ogubuuka; obuwanvu bwagwo emikono abiri n'obugazi bwagwo emikono kkumi.\n3 N'aŋŋamba nti Ekyo kye kikolimo ekifuluma okubunya ensi yonna: kubanga ng'ekyo bwe kiri, buli abba aligobwamu ku luuyi lwayo olumu; era ng'ekyo bwe kiri, buli alayira aligobwamu ku luuyi lwayo olulala.\n4 Ndikifulumya, bw'ayogera Mukama w'eggye; era kiriyingira mu nnyumba y'omubbi ne mu nnyumba y'oyo alayira erinnya lyange obulimba; era kirisula mu nnyumba ye wakati, era kirigizikiriza n'emiti gyayo n'amayinja gaayo.\n5 Malayika eyali ayogera nange n'ajja n'aŋŋamba nti Kale yimusa amaaso go, olabe kino ekifuluma bwe kiri.\n6 Ne njogera nti Ekyo kiki? N'ayogera nti Ekyo ye efa efuluma. Era n'ayogera nti Amaaso gaabwe bwe gali bwe garyo ku nsi yonna;\n7 (era, laba, ettalanta ey'essasi yasitulibwa;) n'oyo ye mukazi ng'atuula mu nda wa efa.\n8 N'ayogera nti Ono bwe Bubi; n'amusuula wansi munda mu efa: n'ateeka omusinga gw'essasi ku kamwa kaayo.\n9 Awo ne nnyimusa amaaso gange ne ntunula; era, laba, abakazi ababiri ne bafuluma, empewo nga ziri mu biwaawaatiro byabwe; era baalina ebiwaawaatiro ng'ebiwaawaatiroebya kasida; ne basitula efa mu bbanga ly'ensi n'eggulu.\n10 Ne ŋŋamba malayika eyali ayogera nange nti Abo efa bagitwala wa?\n11 N'aŋŋamba nti Okumuzimbira ennyumba mu nsi ya Sinaali; nayo bw'eriggwa, aliteekebwa eyo mu kifo kye ye.\n1 Era ate ne nnyimusa amaaso gange ne ntunula; era, laba, amagaali ana nga gava wakati w'ensozi ebbiri; n'ensozi nsozi za bikomo.\n2 Ku ggaali ery'olubereberye kwaliko embalaasi za lukunyu; ne ku ggaali ery'okubiri kwaliko embalaasi enzirugavu;\n3 ne ku ggaali ery'okusatu kwaliko embalaasi enjeru; ne ku ggaali ery'okuna kwaliko embalaasi eza kikuusikuusi ezitobeseemu obwoya obweru.\n4 Ne nziramu ne ŋŋamba malayika eyali ayogera nange nti Ebyo biki, mukama wange?\n5 Malayika n'addamu n'aŋŋamba nti Ebyo ze mpewo ennya ez'omu ggulu eziva okuyimirira mu maaso ga Mukama w'easi zonna.\n6 Liri eririko embalaasi enzirugavu livuddeyo okugenda mu nsi ey'obukiika obwa kkono; n'enjeru zaavaayo ennyuma waazo; n'ezitobeseemu obwoya obweru zavaayo okugenda mu nsi ey'obukiika obwa ddyo.\n7 N'eza kikuusikuusi zaavaayo nga zaagala okugenda zitambuletambule mu nsi; n'ayogera nti Muveeyo, mutambu letambule mu nsi. Awo ne zitambulayambula mu nsi.\n8 Awo n'ankoowoola n'aririamba nti Laba, ezo ezigenda mu nsi ey'obukiika obwa kkono banzikakkanyirizza omwoyo mu nsi ey'obukiika obwa kkono.\n9 Ekigambo kya Mukama ne kijja gye ndi nga kyogera nti\n10 Ggya ku abo abaatwalibwa okufugibwa obuddu, ku Kaludai, ne ku Tobiya ne ku Yedaya; naawe ojje ku lunaku luli oyingire mu nnyumba ya Yosiya, omwana wa Zeffaniya, mwe batuuse nga bavudde e Babulooni;\n11 era obaggyeko effeeza n'ezaabu obakolere engule ozitikkire ku mutwe gwa Yosuwa, omwana wa Yekozadaaki, kabona asinga obukulu;\n12 omugambe nti Bw'ati bw'ayogera Mukama w'eggye nti Laba omuntu, erinnya lye Ettabi; naye aliroka mu kifo kye ye, era alizimba yeekaalu ya Mukama:\n13 oyo ye alizimba yeekaalu ya Mukama; era oyo ye alitwala ekitiibwa, alituula ku ntebe ye alifuga; era aliba kabona ku ntebe ye; n'okuteesa okw'emirembe kulibeera wakati waabwe bombi.\n14 N'engule ezo ziribeera za Keremu ne Tobiya ne Yedaya ne Keeni, omwana wa Zeffaniya, ez'okubajjukiza mu yeekaalu ya Mukama.\n15 Era abaali ewala balijja balizimba mu yeekaalu ya Mukama, era mulitegeeza nti Mukama w'eggye ye yantuma gye muli. N'ebyo biriba, oba nga mulinyiikira okuwulira eddoboozi lya Mukama Katonda wammwe.\n1 Awo olwatuuka mu mwaka ogw'okuna ogwa kabaka Daliyo, ekigambo kya Mukama ne kijja eri Zekkaliya ku lunaku olw'okuna olw'omwezi ogw'omwenda, mu Kisuleevu.\n2 Awo olwatuuka mu mwaka ogw'okuna ogwa kabaka Daliyo, ekigambo kya Mukama ne kijja eri Zekkaliya ku lunaku olw'okuna olw'omwezi ogw'omwenda, mu Kisuleevu.\n3 n'okwogera ne bakabona ab'omu nnyumba ya Mukama w'eggye ne bannabbi, nga boogera nti Nandikaabidde amaziga mu mwezi ogw'okutaano nga neeyawudde nga bwe nnakola mu myaka gino egyenkana wano?\n4 Awo ekigambo kya Mukama w'eggye ne kijja gye ndi nga kyogera nti\n5 Gamba abantu bonna ab'omu nsi ne bakabona ng'oyogera nti Bwe mwasiibanga ne mukubira ebiwoobe mu mwezi ogw'okutaano ne mu gw'omusanvu, mu myaka gino ensanvu, nze mwansiibira nze n'akatono?\n6 Era bwe mulya ne bwe munywa, temweriira mwekka, temwenywera mwekka?\n7 Tekibagwanidde kuwulira bigambo Mukama bye yalangiriranga mu bannabbi ab'edda, Yerusaalemi bwe kyalimu abantu era nga kiri mirembe, n'ebyalo byakyo ebyali bikiriraanye enjuyi zonna, n'ensi ey'obukiika obwa. ddyo n'ensenyi nga bikyalimu abantu?\n8 Awo ekigambo kya Mukama ne kiija eri Zekkaliya, nga kyogera nti\n9 Bw'ati bw'ayogedde Mukama w'eggye, nti Musalenga emisango egy'ensonga, era mukolenga buli muntu muganda we ekisa n'okusaasira;\n10 era muleme okujooganga nnamwandu ne bamulekwa, omugenyi n'omwavu; era muleme okulowoozanga obubi omuntu yenna eri munne mu mutima gwammwe.\n11 Naye ne bagaana okuwulira ne baggyawo ekibegabega ne basiba amatu gaabwe baleme okuwulira.\n12 Weewaawo, ne bakakanyaza emitima gyabwe ng'ejjinja ery'embaalebaale baleme okuwulira amateeka n'ebigambo Mukama w'eggye bye yaweererezanga n'omwoyo gwe mu mukono gwa banaabbi ab'edda; obusungu bungi kyebwava buva eri Mukama w'eggye.\n13 Awo olwatuuka bwe yayogerera waggulu, nabo ne bagaana okuwulira; bwe kityo balikaaba, nange ndigaana okuwulira, bwe yayogera Mukama w'eggye;\n14 naye ndibasaasaanyiza n'embuyaga ez'akazimu wakati w'amawanga ge batamanyanga. Awo ensi n'eyonooneka er.nyuma waabwe, omuntu yenna alemenga okuyitamu wadde okuddamu; kubanga baagifuula amatongo ensi eyeegombebwa.


Lwaki abasajja basusse okwegaana embuto?\nABAWALA bangi ennaku zino bayingira obufumbo oba bali mu bufumbo naye nga balina abaana baabwe be baazaala mu buvubuka naye nga si be basajja be baafumbirwa.\nWabula ensonga nnyingi ezireese embeera eno ng’abamu, abavubuka be baazaalamu beegaana embuto zino ne beesanga nga bafunyeeyo abalala. Zino ze zimu ku nsonga lwaki abavubuka beegaana embuto.\n1 Okutya obuvunaanyizibwa. Abavubuka abamu bakwana abawala nga balina ekigendererwa kyabwe oba nga baagala kwegatta nabo kubamanya naye si kuzaala. Era baba bakimanyi nti tebalina busobozi bulabirira baana be baba bazadde.\nKale omuntu ow’ekika kino, singa afunyisa omuwala oyo olubuto mu butanwa, kiba kyangu okulwegaana wadde ng’aba akimanyi nti lulwe.\n2 Abamu bayaaye. Abavubuka abamu ne bwaba n’obusobozi obulabirira olubuto, olwegaana kuba bwe yali akuganza, yakikola mu ngeri ya kiyaaye. Ono ne bw’omugamba nti oli lubuto akwekalizaamu ng’oluusi aba ayagala oluggyemu kubanga ye byakola biba bya kiyaaye.\n3 Abawala okugattika abalenzi. Abawala abamu bacanga abasajja oba abalenzi. Bano kubaako gwe yayagala edda, agula “airtime”, ow’ebyokulya n’amutwala owutu, kyokka nga bonna yeegata nabo. Singa omu ku bbo amufunyisa olubuto, kiba kyangu bonna okulwegaana kuba aba teyeesigika.\n4 Abazadde. Olumu omulenzi ayinza okwagala omuwala naye bazadde be nga tebamwagala olw’ensonga ezimu, era nga bamumugaana dda wabula omulenzi nasooka ne yeesisiggiriza ekivaamu kumufunyisa lubuto era olw’okutya bazadde be, alwegaana waakiri baawukanire awo.\n5 Abamu bazifunyisa be batayagala ku mutima. Olumu ebintu byeyitiriza omuntu gw’oba weetaasizaako ng’enjogera y’ennaku zino, weesanga nga gw’ofunyisizza olubuto. Era ekiva mu kino kuba kulwegaana kuba aba tafaayo oba amulumizza anti aba tamwagala.\n6 Abamu baba bafumbo: Abavubuka abamu baba n’abakyala baabwe awaka naye ng’alinayo bumucamula ebbali. Kale oyo ssinga aba afunye olubuto, omulenzi olwokutya engeri gy’anaabitebya ewa mukyala we, aba alina kulwegaana.\nEnsonga endala mulimu abamu okuba nga bawulira tebannafuuka bataata, embeera y’ebyenfuna yaabwe wadde ng’obutonde buba bubanja, abamu batya okutandika obufumbo n’ebirala.\nKansala Rebecca Naluyima omukugu mu kubuulirira abavubuka agamba nti omuze gw’okwegaana embuto gususse mu bavubuka era ky’ova olaba nti abakyala oba abawala abali mu bufumbo nga balina abaana be batazaala mu maka ago bangi.\nAkuutidde abavubuka okwewala okugwa mu nsobi z’okufuna n’okufunyisa embuto ze bateeteegekedde. Singa baba bafunye bannaabwe, eky’okwegatta basaanye bakikole nga buli omu amaze okwekenneenya ebigendererwa bya munne.


embaziso/kaliculata y`olubuto I mbadde lubuto okumala banga ki I safe2choose\nkukebeza, okukakasa olubuto n`embaziso y`olubuto\nobala otya sabiiti meka olubuto lweziwezeza\nokumanya ebanga ly`olubuto lwo kikulu nnyo ,oba ogenda kulukuza oba kulujjamu.\nBwosalawo okulujjamu, ebanga ly`olubuto lyelisalawo enkola jjogenda okukozesa nga olujjamu.\nBwosalawo kulukuza ozaale omwana, ebanga ly`olubuto liyamba omuzalisa oba dokita okulaba oba olubuto/omwana akula bulungi. era kimanye nti olubuto lumala wakati wa sabiiti 38 ku 42 okuva olunaku lwewasemba okugenda munsonga z`abakyala. \nengeri ekyasinze obwangu kwekubala sabiiti/wiiki ne nnaku nga otandikira kulunaku lwewasemba okugenda mu nsonga zabakyala.\nKikulu nyo okubal okuva kulunaku olusoka lwewasembayo okugenda munsonga, Kino kikuyamba okumanya eggi welyafulumira era nerifuna enkwaso. \nWegendereze bino wamanga tobala, nnaku/sabiiti nga otandikila:\n– ku lunaku lwewegtta n`omusajja;\n– olunaku lwottagenda munsonga;\n– oba olunaku lwolowoza nti lwe wafuna olubuto luno.Kikulu no.\nBwoba weetaga obuyambi okubala ennaku/sabiiti /ebanga ly`olubuto, londa olunaku lwe wasemba okugenda mu nsonga wano wamanga mu mbaziso/kalikyulata.\nbw`oba tokuma n`okwegendereza ennaku ze ensonga zekikyala, tosobola kujukira ddi lwewasemba okuzifuna. Lowoza ku ki kyewali okola mukaseraako, wali ludawa?, wali nani? Bino olusi bikuyamba okujjukira olunaku lwenyini lwe ensonga ezasembayo lwezatandika. \nokukebera okulala okukakasa nti oli lubuto\n1) Okukebeera omusulo: Kino kikolebwa nnyo, era kiberamu okebera obusimo bw’olubuto mumusulo. Okwewala ebiva mukukebera ebyobulima, okubebera kuno kukolebwa wakati wa wiiki bbiri oba nokusobamu nga weggase ewatali kweziyiza.\n– Ekirungi ky’enkol: Kyalayisi ate osobola okukikolera ewaka.\n– Obuzibu bwenkola: Totegeera bbanga olubuto lweluriko.\n2) Okukebera Omusaayi: Enkola bbiri eziri wano :Okukebera omutindo gw’omusaayi (obusimo bw’olubuto), oba obungi bw’omusaayi (obungi bw’obusimo bw’olubuto mumusaayi.\n– Ekirungi kunkola: Kyangu okutegeera olubuto oluto okusinga kukukozesa omusulo.\n– Obuzibu bwenkola :Yabeeyi ate yetaaga mukugu.\n3) Sikaani: Eno ekola amakulu nga olubuto luweza wiiki 4 okwambuka. Enkola eyamba nnyo nga tojjukira lwewasembayo kugenda munsonga.\n– Ekirungi kyenkiola: Otegeera okubukulu bw;olubuto, osobola okutegeera olubuto oluli kungulu oba olubuto olunavaamu.\n– Obuzibu: Kyabbeyi nnyo ate kyetaaga mukugu \nOkusalawo engeli yokukozesa nga osinzila ku banga lyolubuto\nenkola n`engeri nyinji nyo ezokulondako naye zisinga kusinzira ku banga lya lubuto okusalawo jjewetaga. Okusalawo kuyinza n`okusinzira ku kitundu mwoli, okubelawo kw`ebyuma, n`okusalawo kwa omusawo omukugu.\n– obuweke bukozesebwa paka ku wiiki/sabiiti 13.\n– MVA (okwoza mu lubuto) kukozesebwa paka ku wiiki/sabiiti 14.\n– EVA (okwoza mu lubuto n`amasanyalaze) kukozesebwa paka ku wiiki/sabiiti 15.\n– D&E(Okugaziya,n`ofulumya) kukozesebwa paka wiiki 14.\n– okukusako ebisa kukozesebwa sabiiti/wiiki 16 n`okweyongerayo.\n– D&C (okugaziya n`okukolokota) enkola eyadibizibwa, nesikizibwa MVA/EVA ne D&E. , \nsafe2choose ewagira enkola y`obuweke obujjamu olubuto wamu ne MVA(okwoza mu lubuto) singa olubuto luba luli mu myezi 3 egisooka.\nbya tiimu ya safe2choose nga bayambidwako carafem okusinzila ku lippota za Ipas eza 2020 awamu nezekyitongole kyensi yona eza 2012 ne 2014.\ncarafem ewa obuwereza obwe kikugu era ku mutindo ogwawagulu ennyo okulaba nga abantu basobola okuwa amabanga agamala mu baana bebala , ekizzala guumbba.\nIpas kyekibiina kyoka eky`ensi yona ekitadde omulamwa ku gaziya okufuna obuwereza bw`okujjamu embuto ewatali kabenje ne enkola za kizala gguumbba.\nWHO kitongole ekyenjawulo, nga kya UN ekikwasaganya ebyobulamu bwensi yona.\nOkujjamu olubuto nobuweke Okujjamu olubuto mu ddwalilo Okubudabuda